הוועדה לקידום מעמד האישה, כנסת 15, פרוטוקול מספר 239, 2002-12-24 10:30

חברי הוועדה: קולט אביטל זהבה גלאון נעמי חזן ענת מאור אורית נוקד מרינה סולודקין דליה רבין-פילוסוף נחמה רונן

מוזמנים: רונית לב ארי מנהלת, הרשות לקידום מעמד האישה עו"ד רבקה שקד הממונה על קידום מעמד האישה, נציבות שירות המדינה תא"ל סוזי יוגב יוהל"נ (יועצת הרמטכ"ל לענייני נשים), משרד הביטחון סנ"צ נורית זיו ראש מדור אלמ"ב, המשרד לביטחון פנים רינה ברטל יו"ר, שדולת הנשים בישראל אלה גרא מנכ"לית, שדולת הנשים בישראל מיכל כפרי יועצת למעמד האישה, משרד החינוך שרה שילון נעמ"ת סימי מור יו"ר ויצ"ו ירושלים מיכל יודין מ"מ יו"ר, כ"ן – כוח נשי עו"ד אתי פלפל כ"ן – כוח נשי רות רזניק יו"ר, ל"א – לחימה באלימות נגד נשים רותי גלעדי ל"א – לחימה באלימות נגד נשים לאה אהרונוב יו"ר, מועצת ארגוני נשים נחמה חסון חברת נשיאות, מועצת ארגוני נשים אתי אבוטבול הפורום הארצי למשפחות חד הוריות עו"ד דוחי סאלם יועצת משפטית, מועצת נשים דיר חנא אירית רוזנבלום "משפחה חדשה" חנה בית-הלחמי פרלמנט הנשים ענבל גולדברג פרלמנט הנשים מועמדות המפלגות לכנסת ה-16: דינה אבקסיס מר"צ רותי אגמון עם אחד טובה אילן העבודה – מימד דרורה ברעם חרות ג'והיינה חוסיין בל"ד ענבל גבריאלי הליכוד ג'ודי דון ההתיישבות – להבה נטע דוברין העבודה הילה דורון עלה ירוק בתיה זקס צומת זהבה זרחי צומת אסתרינה טרטמן האיחוד הלאומי גבי לסקי מר"צ אתי לבני שינוי ד"ר לאה נס הליכוד מינה פנטון מפד"ל יפה פרץ מפד"ל תגריד שביטה חד"ש בת שבע שטראוכלר ליכוד תלמידי בית הספר "אשל הנשיא"

קצרנית: מועמדות לכנסת ה-16 – תגבור הכוח הנשי

יעל דיין: בוקר טוב.

יעל דיין: אני מבקשת לפתוח את ישיבת הוועדה לקידום מעמד האישה.

יעל דיין: אני רוצה לומר שתי מילים ביחס לסדר הישיבה.

יעל דיין: הישיבה נועדה כדי להשמיע ולשמוע ממועמדות מכל המפלגות.

יעל דיין: אנחנו לא בוחנים את תוצאות הבחירות ולפיכך אני לא רוצה להפריד בין מועמדות במקומות ריאליים או לא ריאליים.

יעל דיין: אנחנו הזמנו את המועמדות מכל המפלגות.

יעל דיין: דרך אגב, יש כאן גם ארגונים שאנחנו עובדים אתם כל השנים, ארגוני נשים וארגוני זכויות אדם.

יעל דיין: כמובן שהוזמנו כל חברות הכנסת המכהנות.

יעל דיין: אני רוצה לציין שחברות הכנסת המכהנות וחברות הכנסת שלא נבחרו ולא מועמדות במפלגות עכשיו, נמצאות כאן.

יעל דיין: שרת החינוך לימור לבנת תצטרף אלינו, יש חלק מחברות כנסת מכהנות שהתנצלו ולא יוכלו להשתתף אתנו היום, כולל השרה ציפי לבני.

יעל דיין: סגנית השר נעמי בלומנטל תצטרף אלינו.

יעל דיין: השרה לשעבר דליה איציק תצטרף אלינו.

יעל דיין: אני רוצה להביא לידיעת

יעל דיין: כם רוטינה לא נעימה שהוועדה הזו מקיימת ולצערי זה לעתים די דחופות.

יעל דיין: כל אימת שיש רצח של אישה על ידי בן-זוגה, אנחנו מקיימים ישיבת חירום.

יעל דיין: גם מודיעים על זה במליאה וגם הוועדה לקידום מעמד האישה מציינת את זה.

יעל דיין: אני מזמינה לכל ועדה דיווח או עורכת ישיבות מיוחדות לצורך דיווח וזה אחד הנושאים שאנחנו כמובן עוקבים, עוקבים אחריו בצער, מתוך כוונה להקטין את הנגע ולהקטין, כמובן, את המספר השנתי, שלצערנו עדיין גבוה ביותר.

יעל דיין: לכן, כמו ישיבות אחרות, אנחנו נפתח את הישיבה בדיווח של המשטרה על הרצח האחרון.

נורית זיו: אני התכוונתי לדבר על הרצח לפני האחרון ובינתיים קרה האחרון.

יעל דיין: נכון.

יעל דיין: התכוונתי אתמול לפנות אליכם, כדי לדבר על רצח, שבו מטפלת נרצחה וישישה נרצחה וזה נכנס לקטגוריה של רצח אישה על ידי בן-זוגה.

יעל דיין: אני אבקש מנורית זיו, שהיא אשת הקשר שלנו במשרד לביטחון פנים, לדווח לנו על הרצח הזה ואחר כך אנחנו ניגש לסדר היום שלנו.

נורית זיו: לגבי הרצח האחרון, מדובר על זוג שנמצא מעט מאד זמן בארץ ולא היה לו שום קשר, לא עם משטרה ולא עם גורמי רווחה ולמעשה הפעם הראשונה שנודע עליהם זה לאחר אירוע הרצח.

נורית זיו: הם היו בערך שלושה חודשים בארץ.

נורית זיו: זה מה שאנחנו יודעים והחקירה היא חקירה, מה שידוע ידוע, אבל קשר עם גורמים כאלה ואחרים – לא היה.

נורית זיו: לגבי האירוע הקודם, של מתתוב, לפני שאני אומר מה אירע בדיוק – כי זה גם פורסם בעיתונים וגם יודעים, שהיא נרצחה שלא במקום שהיא גרה בו אלא בקיבוץ – מה שקרה זה שהוגשה תלונה אחת ויחידה במשטרה ב 16 ביוני 2000.

נורית זיו: התלונה היתה חמורה ודיברה על מספר תקיפות שאירעו בשנה שלפני יוני 2000.

נורית זיו: נעשתה הערכת מסוכנות שבעקבותיה הוחלט להגיש כתב אישום ובקשה למאסר עד תום ההליכים ואכן, יומיים לאחר מכן, הוגש כתב אישום ונתבקש מעצרו של הנאשם עד תום ההליכים.

נורית זיו: חרף בקשת המשטרה והתביעה, בית המשפט שחרר את הנאשם לחלופת מעצר, קבע שיתגורר בבאר שבע, נאסר עליו להיכנס לעיר נתיבות וליצור כל קשר, הן עם המנוחה והן עם בתה שהיתה אתה במשטרה.

נורית זיו: כעבור שלושה חודשים התקיים דיון, הנאשם הודה במרבית כתב האישום – בפרט מסוים הוא לא הודה – והורשע בכתב האישום.

נורית זיו: הוא נשלח למתן תסקיר על ידי שירות המבחן.

נורית זיו: לקראת הישיבה של ה-20 בדצמבר 2000, ב-17 בדצמבר, הוגש התסקיר שהמליץ על גישה טיפולית, על מבחן של שנה, על שילוב הנאשם בקבוצת גברים האמורה להיפתח בקרוב, שירות לתועלת הציבור של 300 שעות ומאסר על תנאי.

נורית זיו: מתברר מתוך התסקיר כי בשיחה עם האישה התברר, כי כבר למחרת הצו הוא הורשה לחזור הביתה.

נורית זיו: מה שהתרשמו מהשיחה ממנה זה שיש שיפור גדול, יש הבנה, יש לה את הכוחות וכולי, אני לא רוצה לפרט.

נורית זיו: חרף העובדה שהתסקיר היה חיובי וממליץ, הרי שבישיבה מיום 20 בדצמבר 2000, התובע עמד על כך שהנאשם יישלח למאסר בפועל ויקבל מאסר מותנה.

נורית זיו: אשת הנאשם עלתה והעידה בפני בית המשפט כי הנאשם השתנה, אינה פוחדת כמו פעם והיא יודעת מה צריך לעשות אם יקרה משהו.

נורית זיו: לאור הדברים היתה איזושהי הסכמה, במקום מאסר בפועל, על עבודות שירות.

נורית זיו: עבודות שירות הן תחליף למאסר בפועל ושירות לתועלת הציבור אינו תחליף למאסר בפועל.

נורית זיו: בית המשפט מסכים בעיקרון עם התובע, אך יחד עם זאת אומר כי התרשם יותר מדברי המתלוננת מאשר מהתסקיר ושולח אותו לתסקיר נוסף ומשלים שיינתן כעבור חצי שנה, כדי לבדוק אם במהלך חצי השנה יש שיתוף פעולה ואם דברים אכן הולכים כסדרם בין בני הזוג, כפי שנרשם בתסקיר הראשון של שירות המבחן.

נורית זיו: ב-21 ביוני 2001 הוגש תסקיר, לפיו הנאשם שיתף פעולה והגיע לשיחות.

נורית זיו: חוזרים על ההמלצה של מאסר על תנאי, הם אומרים, שירות לתועלת הציבור של 300 שעות ומבחן למשך שנה והם מצהירים שהם יהיו בקשר עם האישה במשך השנה, שבה הנאשם יהיה במבחן.

נורית זיו: ב- 25 בספטמבר 2001 ניתן גזר הדין: פיקוח למשך שנה, עבודות של שירות לתועלת הציבור למשך 300 שעות – לא עבודות שירות לפחות, כפי שביקשה התביעה, ולא עונש מותנה.

נורית זיו: יש לזה הסבר חוקי שזה לא הפורום להסביר אותו, אבל זה מה שקרה.

נורית זיו: מה-21 בספטמבר 2001 עד ה-21 בספטמבר 2002 הוא היה אמור להיות בפיקוח.

נורית זיו: אני לא יודעת אם יש פה נציגים של שירות המבחן, אני לא יודעת מה היתה מידת שיתוף הפעולה שלו, את זה הם צריכים לומר.

נורית זיו: בכל אופן, מה שברור הוא שגם המשטרה וגם התביעה עשו פה מה שהם נדרשו לעשות, הוגש כתב אישום מיידי, הוגשה בקשה מיידית למעצר עד תום ההליכים, היתה דרישה למאסר בפועל, התוצאה – כפי שהבאתי בפני הוועדה הזאת, לא בפעם הראשונה – זה מה שקרה, אלו העובדות.

לימור לבנת: זה כמעט תסריט ידוע מראש.

לימור לבנת: הוא אמר שהוא השתנה וגם היא אמרה שהוא השתנה והיא לא פוחדת כמו שפחדה ושהוא יהיה נחמד - - -

יעל דיין: נעשה תסקיר ועוד תסקיר.

לימור לבנת: ואיזה השתנה ואיזה היא לא פוחדת.

לימור לבנת: זה כל כך ידוע לכולנו, גם לך.

לימור לבנת: אנחנו הרי מכירים את הדברים האלה.

לימור לבנת: הוא הרי לא משתנה.

נורית זיו: הביקורת מופנית אלי?

לימור לבנת: לא, חס ושלום.

נורית זיו: אז אני לא רוצה להגיב.

נורית זיו: אני רק מביאה את העובדות.

לימור לבנת: את נציגת המשטרה, לכן אנחנו אומרים.

4217: אנחנו כואבות את התוצאות יחד אתך.

נורית זיו: זה, מבחינה עובדתית, מה שקרה.

נורית זיו: בשבעה בדצמבר 2002 היא נרצחה, כפי שידוע היא הלכה לאיזשהו קורס.

נורית זיו: הוא חשד בה - - -

יעל דיין: היא הלכה לקורס של העצמת מנהיגות נשית בקיבוץ רוחמה.

נורית זיו: והוא הגיע לשם, ביקש לדבר אתה, היא סירבה, הוא ביקש שמיכה להתכסות, היא יצאה אליו ואירע הרצח.

נורית זיו: מסתבר מעדותה של הבת, שבאמת בשנה האחרונה היו תקיפות, איומים וכולי.

נורית זיו: למעשה, השנה שעליה מדובר היא השנה שהוא היה אמור להיות בשירות המבחן, לכן אני לא יודעת מה קרה בזמן שהיה בשירות מבחן תחת פיקוח, האם אכן דיברו אתה, האם הוא היה בקשר עם שירותי המבחן – זה כבר היה לאחר גזר הדין – האם נעשה מעקב, אני לא יודעת.

נורית זיו: את זה צריך לשאול את גורמי שירות המבחן.

יעל דיין: חברת הכנסת גלאון ביקשה לשאול, רק שאלות נקודתיות לפני שאנחנו ממשיכים בסדר היום.

זהבה גלאון: אני מבקשת את רשותך לא לשאול, אלא לבקש להוציא מכאן קריאה למערכת בתי המשפט.

זהבה גלאון: כל פעם מחדש אנחנו עדים לכך שבתי המשפט עושים פלסתר את כוונת המחוקק.

זהבה גלאון: אני רוצה להזכיר לפורום הזה שחברת הכנסת דיין ואני העברנו חוק שמחייב חובת מאסר בפועל.

זהבה גלאון: גם אם זה היה טרם כניסת החוק וגם אחרי כניסת החוק, אנחנו רואים שעדיין השופטים לא הפנימו שצריך להטיל, בהתאם להוראת המחוקק, חובת מאסר בפועל על גברים אלימים.

זהבה גלאון: אני חושבת שזאת ההזדמנות, כשיש כאן מקבץ כזה גדול של נשים – חברות כנסת בהווה ולעתיד ונציגות של ארגוני נשים – להפנות מכאן קריאה לבתי המשפט, שיבינו אחת ולתמיד שדמן של נשים אינו הפקר וצריך להכניס את הגברים האלה אל הכלא בדיוק כפי שקבע המחוקק.

יעל דיין: אני מבקשת מכל אחת להציג את שמה וגם, מהמועמדות, את המפלגה.

מרינה סולודקין: למשפחת מתתוב היו ילדים.

מרינה סולודקין: עניין האפוטרופסות.

מרינה סולודקין: מי האטפוטרופוס עכשיו של הילדים במשפחת מתתוב?

נורית זיו: אני לא יודעת.

יעל דיין: לא עשינו את זה היום, כי הישיבה לא היתה מיועדת לכך, אבל בדרך כלל אנחנו מזמינים את גורמי הרווחה במקום ואז אנחנו מקבלים גם דיווח על המצב הסוציאלי.

נורית זיו: יש בת אחת שהיא יותר מבוגרת והבנות הקטנות – זה לא עיסוק שלנו ואני לא יודעת.

לימור לבנת: מה שמטריד, כמובן, מעבר לטרגדיה עצמה, זה התסריט הבאמת כמעט ידוע מראש ואני מצטרפת גם לדברים של חברת הכנסת זהבה גלאון ואולי הנושא הבא שלנו, יעל, שבגינו ההתכנסות המיוחדת הזאת כאן היום, באמת מעיד על כך שבנושאים הללו אנחנו עובדות בשיתוף פעולה ללא חלוקה למפלגות ולכן כל כך חשובה העבודה המשותפת – אנחנו ודאי נדבר על זה עוד מעט – ואני בהחלט מצטרפת לדברים של זהבה גלאון.

לימור לבנת: התחושה היא כאן מאד קשה, דווקא מתוך התיאור של מצב, של תמונה, שסופה היה כמעט ידוע מראש, כאשר כל הגורמים לא נתנו מספיק את דעתם ו"קנו" את הסיפורים האלה, ש"יהיה בסדר", הוא השתנה, היא לא כל כך מפחדת, הוא ילך לקורסים והוא ילך לשיחות ופה ושם.

לימור לבנת: לא שאני אומרת שזה לא עוזר, זה חשוב ויש מקרים שבהם זה אכן בר תועלת, אבל לא היתה כאן התמקדות מספיקה.

לימור לבנת: צריך יהיה באמת לבדוק בהמשך מה היתה השתלשלות הטיפול של הגורמים, גם של בתי המשפט, גם של המערכת המשטרתית.

לימור לבנת: משום שבסופו של דבר כל פעם שוב נקראת משטרה, שוב יש בעיה, שוב יוצאים, שוב שולחים.

לימור לבנת: גם המערכת המשפטית כאן מוכרחה לתת את דעתה.

לימור לבנת: אנחנו נצטרך, לדעתי, בקדנציה הבאה, בצורה יותר מובהקת – אנחנו עשינו את זה, לדעתי, כל הזמן.

לימור לבנת: לא משתמעת מזה שום ביקורת על מה שנעשה עד עכשיו , להפך: נעשתה עבודה אדירה, אבל עדיין עובדה היא שהדברים האלה קורים ושהמערכת המשפטית לא נותנת את דעתה.

לימור לבנת: הקריאה הזאת והזעקה הזאת של חברת הכנסת גלאון, בוודאי באה בשם כולנו כאן ואנחנו כולנו באותה תחושה מאד מאד קשה, נוכח המקרה הנורא הזה שהוא פשוט בלתי נתפס.

ענת מאור: אין ספק שכששומעים כל פעם את הנתונים אנחנו יכולים מהר מאד להיכנס ממש לייאוש על כך שפועלים ועובדים עשר שנים והמצב עדיין קשה, אבל אני רוצה דווקא לומר למשטרה, לגורמים האחראיים ולכל ארגוני הנשים: אם לא היינו פועלות, המצב היה הרבה יותר גרוע ואין לי ספק שהמאמץ המשותף חוסך חיי נשים.

ענת מאור: יש לי שלוש שאלות: אחת, האם מצב המלחמה והאלימות הכללית משפיעים על יתר אלימות כלפי נשים, שנית: האם המצב הכלכלי גרם להגברת האלימות במשפחה והשאלה השלישית: הנושא של הטרדה מאיימת.

ענת מאור: אם אני לא טועה, החוק הזה היה יכול לסייע במקרה של האישה שנרצחה בדם קר ברוחמה.

ענת מאור: האם המשטרה עושה שימוש בחוק המאד חשוב שקידמנו.

יעל דיין: אני אבקש מנורית לענות רק על השאלה האחרונה, כי השאלות הראשונות נדונו בהרחבה ביום המאבק באלימות שהיה לא מזמן.

יעל דיין: זה היה הנושא על סדר היום, ביטחון בחוץ וביטחון מבית.

יעל דיין: אני מבקשת, מאחר ואנחנו רוצים להתקדם עם הנושא על סדר היום, לענות רק לשאלה הספציפית למשטרה.

נורית זיו: החוק הוא חוק אזרחי ולמרות זאת אנחנו מגישים כתבי אישום על הטרדה מאיימת – כאשר יש תלונה, כמובן – משתמשים בכל סעיפי החוק, כפי שאת יודעת: חוק הגנת הפרטיות, איומים, השגת גבול וכולי.

נורית זיו: אם יש תלונה.

נורית זיו: הרי מה קרה?

נורית זיו: ניתן גזר דין, ניתן תסקיר, הוא היה בטיפול של שנה והיא לא באה להתלונן.

נורית זיו: בשנה הזאת לא היו שום תלונות.

נורית זיו: לכן, לכל אורך ציר הטיפול בתיק הזה, אני חושבת שמעבר למה שעשתה המשטרה – שהיא מיד עצרה, מיד הגישה כתב אישום, ביקשה מעצר עד תום ההליכים, טענה למאסר בפועל – אנחנו יותר מזה, במסגרת החוק, לא יכולים לעשות שום דבר.

יעל דיין: תודה רבה.

יעל דיין: שאלה ספציפית.

חוסיין ג'והיינה: אני מועמדת בל"ד.

חוסיין ג'והיינה: אני רוצה להציג בעיה שקיימת במגזר הערבי.

חוסיין ג'והיינה: במגזר הערבי מה שקורה זה שתמיד מוציאים את הבעל לכמה חודשים החוצה, האישה נשארת בלחץ של המשפחה המורחבת שהיא גרה יחד אתה.

חוסיין ג'והיינה: אחרי זה הוא חוזר וכל המשפחה עומדת כנגדה: למה היא הכניסה אותו לבית סוהר.

חוסיין ג'והיינה: לדעתי צריך לחשוב על זה בכיוון אחר, במגזר הערבי ואולי זה טוב גם למגזר היהודי.

חוסיין ג'והיינה: אולי צריך ללכת לכיוון של חקיקת חוק לחייב גבר אלים בטיפול ואז לא יהיה עונש לאישה, שהיא גם מוכה וגם מוציאים אותה למקלט או שמוציאים את הבעל והיא נשארת בלחץ של המשפחה המורחבת.

חוסיין ג'והיינה: אני ממש מבקשת שנחשוב על זה בכובד ראש.

4217: האיחוד לאומי, אני יושבת ראש פורום הנשים של האיחוד הלאומי.

4217: אני שמחה לשמוע את ההערה של החברה שדיברה כרגע.

4217: אני יצאתי בקריאה שקוממה מאד את חברת הכנסת יעל דיין, לסגור את המקלטים לנשים מוכות.

4217: אני חושבת שכל אישה שנוכחת כאן לא מעלה בדעתה שאני, כאישה, מחפשת סגירה של מקלט.

4217: זו שורה תחתונה, זה סופו של תהליך ארוך שלא ייפתר בן-יום, אחת הדרכים שהעלינו בנושא הזה כדי שנגיע למטרה הסופית, זה פשוט שלא נזדקק למקלטים האלה מכוח הטיפול ואחת הדרכים זה נושא של טיפול כפייתי לגבר המכה.

4217: תודה.

לימור לבנת: הלוואי שלא נזדקק ואז לא נצטרך יותר להגיע למקלטים.

לימור לבנת: אני חושבת שאפשר להגיע לקונצנזוס.

יעל דיין: סליחה, הנושא היום איננו אלימות כלפי נשים, שזה נושא שבערך כל החברות שיושבות כאן, גם מהארגונים וגם החברות המכהנות, עשו דוקטורט עליו מכל כיוון אפשרי.

יעל דיין: לצערי, זה לחם חוקנו היומי.

יעל דיין: נמצאת לפני כולם החוברת האחרונה – משך השנים היו הרבה כאלה – של הוועדה לקידום מעמד האישה, עם החוקים הרלוונטיים ואין חובה של שיעורי בית, אבל חלק גדול מהשאלות שנשאלות כאן אפשר למצוא שם.

יעל דיין: כמובן, כל הדברים האלה נידונו בהרחבה ולעומק, עם מחקרים ועם כל מה שיכול לתת גיבוי לדרך כזו או אחרת, כולל טיפול בגברים אלימים, כולל סיורים בשטח, כולל שיקום בבתי הסוהר, מערכת המשפט וחקיקה שלנו משך כל השנים, שמנסה לתת מענה לנושא.

יעל דיין: אז אנחנו לא נדון בזה היום ואני מודה מאד לנורית על הדיווח.

יעל דיין: אני ביקשתי - בסוף זה לא הסתייע ואני רק אזכיר את זה – ב-18 לחודש נהרגה בפיגוע רב"ט קרן יעקובי.

יעל דיין: זו הלוחמת הראשונה שנהרגה, בחברון.

יעל דיין: הוועדה הזו עוסקת יום ולילה בנושא של לוחמות בצה"ל.

יעל דיין: נמצאת אתנו סוזי יוגב, שהיא יועצת הרמטכ"ל למעמד האישה (יוהל"נ).

יעל דיין: אנחנו עוקבים אחרי הנושא של נשים לוחמות בצה"ל ומאחר והכנסת היתה כבר בהתפזרות בימים האלה, אני רק רוצה להזכיר את רב"ט קרן יעקובי.

יעל דיין: המשפחה ביקשה וגם צה"ל ביקש שלא נקבל דיווח מפורט וגם לא נעסוק, אבל חובתי כיו"ר ועדה, כמובן, להזכיר את זה, כי זה עורר דיון בין הורים ובין נשים לגבי ההכוונה הזו לנשים בתפקידי לחימה, אשר חשופות לפיגועים כמו שקרה כאן, לא כמו אזרחיות שחשופות לפיגועים כל הזמן, אלא בתפקיד.

יעל דיין: הנושא עלה לדיון מחודש.

יעל דיין: כמובן שהמסקנה שלנו נשארה אותה מסקנה שוויונית שהגענו אליה ואשר בעקבותיה צה"ל גם קידם נשים וגם פתח את כל התחומים לנשים, כולל תחומי הלחימה.

יעל דיין: אני מסתכלת על חברת הכנסת נעמי חזן שזה חוק שלה, פלוס חוק של הוועדה לשיווי זכויות לנשים בצה"ל.

יעל דיין: היום הודיעו שנכנסת אישה נוספת לקורס טיס, שהיא אחות של הנווטת וכן הלאה.

יעל דיין: אז אנחנו גאים מאד.

יעל דיין: אני עוברת לנושא המרכזי שעל סדר יומנו ואני רוצה קודם כל להציג את הוועדה: זו ועדת כנסת סטטוטורית שעוסקת בכל הנושאים של מעמד האישה.

יעל דיין: שלא כמו ועדות כנסת אחרות, הוועדה פועלת מול כל המשרדים, כל הארגונים, כל ציבור הנשים בארץ.

יעל דיין: זו לא ועדה שעוסקת במיעוט, אלא מול 51% של האוכלוסייה.

יעל דיין: יש ועדות שעובדות מול משרד.

יעל דיין: ועדת חוץ וביטחון, ועדת כספים, ועדת חינוך – יש להן תואם ברשות המבצעת.

יעל דיין: אנחנו מול כל העולם ויחד עם כל העולם.

יעל דיין: הוועדה הזו הוקמה – בקדנציה הראשונה שלי – כשיצחק רבין היה ראש הממשלה וחלק מהיושבות כאן, כולנו נכנסנו לכנסת באותו זמן ואני קוראת לזה: המהפך הפמיניסטי של הנשים בישראל, בשנת 1992.

יעל דיין: כי בפעם הראשונה ובבת אחת נכנסה קבוצה שאמנם הגדירה את עצמה כנכנסת מכל מיני מפלגות, אבל התיק הנשי, מעמד האישה, מהווה אצלה דגל שמתכוונים לטפל בו.

יעל דיין: כי עד אז – וגם אחר כך פה ושם – שמענו: אני הולכת לכנסת, אבל לא על הקו, ה"טיקט", הנשי.

יעל דיין: גם אלה שטענו כך מצאו את עצמן די מהר מחויבות לכרטיס הביקור הנשי.

יעל דיין: אולי משום המצוקות, אולי משום ההפליה, אולי משום שלא הגענו עדיין לשוויון.

יעל דיין: אם ללכת לפי הסדר, ענת מאור, נעמי חזן, אני ולימור לבנת היינו מהראשונות ויש נוספות משנת 1992 שאינן נמצאות כאן.

יעל דיין: יושבת ראש הוועדה נקבעת כמו יושבי ראש של ועדות אחרות, תוך כדי משא ומתן בסיעות.

יעל דיין: היו כאן הקלות, אולי, בגלל היבט אישי שלי, משום שבזיהוי המוחלט שלי עם הנושא, בדרך כלל לא היה ויכוח.

יעל דיין: עשינו את זה פעם פעמיים ברוטציה, אבל לא משנה: קואליציה-אופוזיציה.

יעל דיין: אני נוטה לחשוב שגם בכנסת הבאה, אם אני אהיה חברת כנסת מטעם מר"צ, לא יהיה ויכוח האם מגיעה לי או למר"צ ראשות הוועדה.

יעל דיין: כלומר: יש הזדהויות.

יעל דיין: דוגמה קלאסית – ואני מצטערת שהיא לא אתנו היום – תמר גוז'נסקי, שבלי שום מכסה למפלגה שהיא ייצגה, קיבלה את ראשות הוועדה לקידום זכויות הילד, כי זה היה ברור שאדם שזה מפעל החיים שלו – וזה לא מתוגמל בדיוק, כפי שאתם יודעים, על ידי בוחרינו, אבל – אדם שמפעל החיים שלו הוא נושא מסוים והקידום שלו הוא עקבי ומורגש ובעל הישגים, אז ברור שגם הכנסת, למרות המבנה המפלגתי, מקדישה לזה את החשיבות.

יעל דיין: דנה גורדון, מזה שנים, היא מנהלת הוועדה.

יעל דיין: היא עובדת כנסת ומנהלת הוועדה.

יעל דיין: יחד אתה יש צוות שכולל את אריאלה, שנמצאת כאן ואיילת שנמצאת בחדר הוועדה וזה הצוות הנאמן והמסור שעובד אתנו משך השנים.

יעל דיין: הן עצמן הפכו להיות מין זרוע או "מיני-ועדה" ואני לא חושבת שבנושא הזה אפשר, באמת, לעסוק ביומיום, בלי מחויבות והזדהות, גם רגשית וגם עקרונית.

יעל דיין: אני אומר בשיא הקיצור במה הוועדה עוסקת.

יעל דיין: אל תסתכלו על זה כעל סמינריון פמיניסטי וגם לא כהדרכה מתנשאת, אלא באמת:

יעל דיין: אני מאד מאד מקווה שכל המועמדות, מכל המפלגות, תיקחנה את האתגר הזה כי למרות ההישגים יש עוד דרך ארוכה מאד, ארוכה מאד לנשים ואני מקווה – וזו אולי תקווה מבוססת – שלא תהיה אישה חברת כנסת בקדנציות הבאות, שלא תיקח את המחויבות הזו על עצמה בצורה מוחלטת, גם על ידי חברות בוועדה וגם על ידי שותפות בנושאים שעולים על הפרק.

לימור לבנת: צריך לקוות, יעל, שלא כל חברות הכנסת יהיו בוועדה כי יהיו כל כך הרבה שלא יהיה מקום בוועדה.

יעל דיין: זה נכון.

יעל דיין: אבל הוועדה שלנו שונה מאחרות, כי לכל ישיבת ועדה אנחנו מזמינים לא רק את חברי וחברות הוועדה – כי כמובן יש חברי ועדה מש"ס, כי בש"ס אין נשים ומאד חשוב שיהיו חברים גברים בוועדה – אלא גם את כל חברות הכנסת, כמובן.

יעל דיין: במקום לומר דברים אבסטרקטיים אני רוצה לזרוק רק כמה מקרים שהשבוע התבקשנו לטפל בהם ודרך אגב – הציבור ופניות הציבור הם לא בדיוק בעניין של ערב בחירות.

יעל דיין: לא מפסיקים להכות נשים ונשים ממשיכות להיות במצוקות שלהן וכמובן שהדלת שלנו ממשיכה להיות פתוחה לפניות ציבור ולא עושים הפסקה לצורך בחירות.

יעל דיין: בשבוע הזה, ממש בימים האחרונים, קיבלנו בקשה להתייחסות שלי ושל הוועדה לקבוצה של נשים בנות 40 עד 50 שעוסקות בזנות - זה הוקע על ידי עיתון "הד הקריות" כי זה היה באזור שלו – כי אין להן אוכל לתת לילדים.

יעל דיין: באותו הקשר, נשים חד הוריות הציעו איברים שלהם למכירה – ואני לא עושה כאן דמגוגיה.

יעל דיין: אלה דברים בדוקים.

יעל דיין: נפגשתי אישית עם אנשים אלה ואלה כדי לראות במה מדובר – משום שהן ברחוב, חסרות דיור וחסרות אפשרות לגידול הילדים.

יעל דיין: אני נותנת את הדברים שהם כותרות, אבל כמובן שמאחורי כל דבר כזה יש ציבור גדול מאד שהוא לא בכותרות, אבל נמצא במצב של מצוקה.

יעל דיין: אנחנו קיבלנו שאילתה מגננות ששואלות מה לעשות כשילד בגן מקבל ארוחה ולוקח חלק ממנה לתת לאמא כי הוא אומר שאמא שלו רעבה.

יעל דיין: האם הן יכולות לבקש מהאם עצמה שתבוא ותצטרף לילדים - כי יש שם אוכל, זה לא במשורה – כדי שהילד לא ירגיש אשם על כך שהוא אוכל ואמא שלו רעבה בבית.

יעל דיין: אני רוצה לציין במישור אחר לגמרי: אתמול היתה פסיקת בג"ץ בנושא שטיפלנו.

יעל דיין: יושבת כאן גם אירית רוזנבלום מ"משפחה חדשה".

יעל דיין: בג"ץ פסל, או לא קיבל, עתירה של אישה רווקה לאשר לה פונדקאות.

יעל דיין: האישה היא כרותת רחם, היא לא יכולה להרות בעצמה, הצליחו לשאוב ממנה ביציות, היא הפרתה אותן – מאחר ואין לה בן זוג - על ידי תרומת זרע.

יעל דיין: זה הגיע לבג"ץ, משום שלפי חוק הפונדקאות, שלא כמו חוק הפריה חוץ גופית, היא איננה יכולה לעשות שימוש בפונדקאות ובית המשפט כאן יצר אפליה בין אישה רווקה שיש לה רחם, שאז היא יכולה ליהנות ממימון של הפריה חוץ גופית - - -

1051: לא בית המשפט.

1051: המחוקק.

יעל דיין: סליחה, סליחה.

יעל דיין: הרי אני יודעת על מה אני מדברת.

יעל דיין: היא היתה יכולה לקבל תרומת זרע לו היה לה רחם וגם רווקה זכאית להפריה חוץ גופית.

יעל דיין: הפונדקאות לא מאפשרת לאישה שזקוקה לפונדקאות כלום, אלא אם יש בן זוג שאיננו אנונימי.

יעל דיין: זה לא חייב להיות בעלה, בהכרח, אם כי גם זה מסובך.

יעל דיין: יש שם כר פעולה רחב מאד.

יעל דיין: אנחנו טיפלנו – הוועדה מטפלת כבר מזה הכנסת השניה -בנושאי הפריה חוץ גופית ובכוונה חילקתי כאן חוק שמתעכב ומתעכב והוא חשוב, כי דרך הבג"ץ הזה אנחנו רוצים להזכיר שיש כ-3500 נשים שמחכות לתרומת ביציות.

יעל דיין: אין חוק שנוגד אבל אין חוק שמקודם, זה אחד הדברים הכואבים ביותר.

יעל דיין: אתמול ושלשום קיבלנו עוד פניה או שתים של נשים שפוטרו בזמן הריון והן פנו גם לערכאות – זה אחד הנושאים שהכי בטיפול, יחד עם משרד העבודה והרווחה, לא תמיד בשיתוף אתם.

יעל דיין: הייתי מגדירה את זה היום ממש מכת מדינה.

יעל דיין: יש חוק נגד פיטורים בהריון ואנחנו מקבלים פניות אינספור בכל מיני תירוצים למה פיטרו, למרות שהאישה בהריון נהגה לפי מה שמתבקש בחוק.

נעמי חזן: יש הצעת חוק שלי בנושא.

יעל דיין: היו פניות השבוע – את הזכרת כאן את המגזר הערבי – יש פניה קשה מאד של אח שפונה בשם אחותו שנשואה עם ילדים והלחץ של המשפחה המורחבת, כפי שאת אומרת, גדול.

יעל דיין: אלימות בלתי פוסקת, תלונות למשטרה – הפניתי את זה לנורית – והיא מרגישה שהיא בסכנת חיים מיידית.

יעל דיין: הפחד להתלונן חזק אצלה יותר מאשר אצל חלק מהנשים ולכן אחיה פנה בשמה.

יעל דיין: אני יכולה להזמין את כולכן לקלסרים המתפוצצים בחדר אצלי.

יעל דיין: כל אחד מהם מהווה תעודת עניות לכולנו, מצד אחד, על שהדברים האלה לא נפתרו ומצד שני – איזשהן קבלות על הדברים שבכל זאת אנחנו מהווים להם כתובת והם נפתרים, באחוז כזה או אחר.

יעל דיין: בגדול, הוועדה עוסקת בייצוג וקידום נשים.

יעל דיין: נמצאת כאן עורכת דין רבקה שקד, אחראית בנציבות שירות המדינה על קידום נשים ומעמד האישה.

יעל דיין: שוב – כל דבר שאני אומרת: "עוסקים" – זה גם בחקיקה נרחבת, גם באכיפת החוק, גם בקשר עם ארגונים ויישומים של החוק.

יעל דיין: אנחנו עוסקים בנושא האלימות ויש לנו הרבה שותפות כאן בחדר – כל ארגוני הנשים שכאן, בחדר והארגונים הספציפיים: ארגון המקלטים והעומדות בראש מקלטים, פורום יושבי ראש המקלטים וכמובן, מרכזי סיוע לנפגעי תקיפה מינית ועוד.

יעל דיין: אני לא אחזור על הרשימה כי היא ארוכה, אבל אני אומר שהוועדה הזו מאגדת בקשר ישיר ובפעולה יומיומית את כל הארגונים שעוסקים באלימות כלפי נשים וכדי שלא יהיו אי הבנות: יש גם אלימות של נשים כלפי גברים.

יעל דיין: כל פעם שאני אומרת נשים זה משום האחוז המכריע של נשים כקורבן.

יעל דיין: זה לא אומר שאנחנו לא מטפלים בפניות של גברים.

יעל דיין: אותו דבר לגבי חד-הוריות.

יעל דיין: כמובן שהמספר הגדול הוא מספר של נשים, יש גם גברים שנמצאים במצוקה והם אבות למשפחות חד-הוריות, גם בהם כמובן הטיפול הוא אינטנסיבי.

יעל דיין: אנחנו עוסקים, כפי שנאמר כאן, בקשר ישיר עם צה"ל, עם המשטרה, בכל ההיבטים של הנושא ואני אבקש אחר כך מסוזי לומר כמה מילים על זה.

יעל דיין: אנחנו עוסקים בנושא שנראה צדדי – ספורט נשים.

יעל דיין: למעשה עזרנו להקים את ליגת הכדורגל לנשים וכמובן – כדורסל, כדורעף נשים וכל הדברים הקבוצתיים.

לימור לבנת: יש עכשיו את הצהרת הספורט.

יעל דיין: כן.

יעל דיין: יש עניין של תקציבים, של מועצת ההימורים, של הקצבה שווה על פי חוק שלא מסתייעת מתקציבים ממשלתיים או ממלכתיים לארגוני ספורט נשים, יש נושא של שידור משחקים ושידור אירועי ספורט, שעסקנו בו בשעתו.

יעל דיין: יש לנו, כמובן, טיפול נרחב בגמלאיות, גם בהיבטים של הגיל השלישי, של בעיות של גיל מעבר – תכף אני אגע בבריאות – וגם בנושא של גמלאות, פנסיה וכן הלאה.

יעל דיין: הנושא הגדול שעל סדר היום הוא הנושא הכלכלי, כלכלה ועבודה.

יעל דיין: ענת מאור עמדה בראש ועדת משנה לנושא הזה.

יעל דיין: דרך אגב, חוסנייה ג'בארה שמתנצלת על כך שהיא איננה כאן היום, עמדה בראש ועדת משנה לנושא הערבי.

יעל דיין: נחמה רונן, חברת הכנסת, עומדת עדיין בראש ועדת משנה גם חינוך, גם ספורט וגם בריאות.

יעל דיין: יש לנו טיפול בעולות מכל הכיוונים.

יעל דיין: נשים עולות נתונות בדרכים שונות גם לאלימות, גם קשיי קליטה, גם בעיות שנובעות מעצם היותן עולות ויש בזה טיפול מתמשך ונפרד.

יעל דיין: הזכרתי עבודה וכלכלה, אני לא ארחיב על זה, אבל כמובן ששם נמצא המפתח הגדול: פערי שכר, אבטלת נשים, עוני של נשים, קידום של נשים בתוך מקומות העבודה, האישה השכירה.

יעל דיין: אולי החוק הכי חשוב שאנחנו מעבירים לכנסת הבאה בתקווה, זה עניין של זיכוי או ניכוי של הוצאות טיפול בילדים בגיל הרך.

יעל דיין: זה נמשך הרבה זמן.

נעמי חזן: 15 שנה של מאבק שנכשל, בינתיים.

לימור לבנת: היסטורית, היסטורית.

לימור לבנת: מאז קום המדינה.

יעל דיין: מזה שלושים שנה מנסים להעביר את זה ללא הצלחה.

לימור לבנת: אין כנסת שלא ניסו להעביר את זה בה.

יעל דיין: נושאי בריאות, כמובן, ברור מאליו: מחלות אופייניות לנשים.

יעל דיין: בין אם זה סרטן השד, אוסטיופורוזיס, הפרעות אכילה שהרוב בהן הן נשים.

יעל דיין: דליה רבין-פילוסוף עמדה בראש הובלה של חלק מהנושאים האלה לפני שהתמנתה לסגנית שר.

יעל דיין: ודאי לא הזכרתי חלק גדול.

יעל דיין: אני רוצה לציין כאן לגבי מפלגות שיש בהן ייצוג מאזורים אחרים שאנחנו בקשר אתם.

יעל דיין: למשל - נשים ביש"ע - לגבי המצוקות והבעיות המיוחדות להן והוועדה נפגשה אתן מספר פעמים.

יעל דיין: גם לגבי מיגון, גם לגבי ילדים, גם לגבי רגשות ולחצים שלהן.

יעל דיין: נפגשנו אתן מספר פעמים ואנחנו מהוות להן כתובת, כמו שבשעתו, כשהיו התקפות הקטיושות בגליל, נפגשנו עם נשים מקו העימות בצפון ומקריית שמונה, כדי לראות אם יש באמת איזשהו ערך נוסף או מוסף לנשים שנמצאות בתוך החרדות האלה.

נעמי חזן: זה אמור להעלות בצורה משמעותית את האלימות נגד נשים, החדר האטום.

יעל דיין: כן.

יעל דיין: זה נכון.

לימור לבנת: ודאי.

לימור לבנת: כמו סופי שבוע.

יעל דיין: אולי אני עוד אומר, שאנחנו מציינים מספר פעמים בשנה נושאים בהעמקה, מלבד דו"חות שאנחנו מקבלים כל הזמן וחלק מהסקרים והמחקרים מוגשים לנו ונידונים יחד אתנו על ידי הרשות לקידום מעמד האישה במשרד ראש הממשלה.

יעל דיין: נמצאת כאן מנהלת הרשות, רונית לב-ארי.

יעל דיין: אנחנו עוסקים בנושאים לעומק ולכן, חברת הכנסת מאור, הזכרתי: הנושא של עוני ואלימות, עוני ובריאותן של נשים, הנושא של ביטחון כללי וביטחון מבית - - -

ענת מאור: בשאלתי מצאתי לנכון להדגיש את מה שאת אומרת.

יעל דיין: אנחנו נכנסים לעומקם של הדברים, כאשר יש באמת דברים כבדים שמבחינה חברתית, פשוט אף אחד אחר לא דן בהם, מלבד סביב השולחן הזה.

יעל דיין: אני מתנצלת שהארכתי, אבל זה כדי לתת לכם סקירה על קצה המזלג ובתקווה שבנושא הזה, חוצה הקווים הפוליטיים, תהיה שותפות גם בכנסת הבאה בין כל המפלגות.

יעל דיין: אני מאחלת, כמובן, לכל המועמדות, שהן תהיינה חברות כנסת וגם אלה שלא, אז לפחות שתמשכנה במסגרות שלהן לעסוק בנושאים האלה שמועלים כאן היום.

יעל דיין: בבקשה, שרת החינוך לימור לבנת.

לימור לבנת: תודה רבה, יעל.

לימור לבנת: אני רוצה כמה דברים להעלות כאן בישיבה המיוחדת הזאת ואני מסתכלת מסביב, יש כאן חברות בכנסת הנוכחית – שיש בה 17 חברות כנסת.

לימור לבנת: זה מספר שמעולם לא היה בכנסת ישראל ואנחנו בהחלט יכולות להשתבח במספר גדול יותר מאשר אי פעם, אם כי עדיין הוא מספר לא גבוה, כמובן.

לימור לבנת: אני מקווה מאד שבכנסת הבאה תהיינה יותר נשים.

לימור לבנת: מסתמן, אגב, סיכוי, שתהיינה יותר נשים בכנסת הבאה וזו עדות לכך שהמאבק, המודעות והפעילות שנעשית על ידי הוועדה הזאת מקדמת משהו.

לימור לבנת: הפעילות נעשית גם, כמובן, על ידי כל הארגונים שעוסקים בנושאים הללו.

לימור לבנת: אנחנו נעזרים רבות בארגונים בלתי ממשלתיים שפעילים בנושאים האלה ושהנציגים שלהם והנציגות שלהם נמצאים כאן.

לימור לבנת: זו עדות לכך שהפעילות הזאת עובדת, היא עוזרת.

לימור לבנת: יש שכר לעמל הזה, גם אם השכר הזה איטי קצת ולוקח שנים והתהליך הוא לא תהליך מהיר.

לימור לבנת: ידענו מלכתחילה שהתהליך הוא לא תהליך מהיר ושצריך להשקיע השקעה אדירה של מאמץ עצום ושיתוף פעולה עצום, כדי שבסופו של דבר נוכל לקבל תוצאות, שגם אם הן איטיות הן מגיעות.

לימור לבנת: יעל הזכירה: לפני עשר שנים, כששתינו נבחרנו לכנסת, הכנסת של שנת 1992 חוללה שינוי עצום בכל הנושא של הגישה למעמד האישה, לזכויות נשים ולפמיניזם.

לימור לבנת: בעניין הזה אני חושבת שכולנו חייבות תודה לשדולה שעסקה בנושא הזה.

לימור לבנת: כמעט כולנו, נדמה לי, היינו פעילות בשדולה ונפגשנו בשדולה - - -

יעל דיין: השדולה זו שדולת הנשים ויושבות כאן נירה ברטל ואלה גרא.

לימור לבנת: כן.

לימור לבנת: כמעט כולנו, כל חברות הכנסת שנבחרו לכנסת בשנת 1992 לראשונה, היו פעילות קודם בשדולה.

רינה ברטל: אנחנו משתמשות בזה היום, כשאנחנו מדברות עם נשים אחרות.

לימור לבנת: מאד חשוב.

לימור לבנת: אני חושבת שהמודל הזה, אגב, רינה, מאד נכון גם לגבי הכנסת הנוכחית שעומדת להיבחר, אם כי לוחות הזמנים הם כאן מאד מאד קצרים.

לימור לבנת: כיוון שיהיו ככל הנראה חברות כנסת חדשות לא מעטות, נכון מאד כאן המודל הזה.

לימור לבנת: לכן היוזמה הזאת של יעל ולכן עזבתי את כל העיסוקים שלי ובאתי לכאן הבוקר, כי אני חושבת שהיוזמה של יעל היא מאד נכונה ומאד מבורכת.

לימור לבנת: חבל שלא הגיעו יותר מועמדות חדשות, אבל יש כאן כאלה שהגיעו וטוב שכך.

לימור לבנת: אני גם חייבת להגיד כאן מילה אישית-פוליטית.

לימור לבנת: לא פוליטית ברמת הוויכוח, להפך: אנחנו כאן בסימן של אי-ויכוח, של אחדות ושל שיתוף פעולה שכל כך יוצא דופן וחשוב, בעיני.

לימור לבנת: משך הרבה מאד שנים, למעשה עד לפני עשר שנים, עד בחירות 1992, הפמיניזם והמאבק למען זכויות נשים היו נחלת השמאל.

לימור לבנת: הימין בעצם לא נטל בו חלק ונחשב כמי שלא עוסק בנושאים הללו.

לימור לבנת: גם חברות כנסת שהיו, בשעתו, בליכוד, לא עסקו בנושאים הללו וחשבו שנושא זכויות נשים, מעמד האישה, הפמיניזם – יעל אמרה את זה קודם – נחשב כמעט מילה גסה או לא תקין מבחינת הימין הפוליטי במדינת ישראל.

לימור לבנת: אני חושבת שנעשתה כאן פריצת דרך מאד מאד משמעותית.

לימור לבנת: היום, אני חושבת שבכלל אין שאלה בעניין הזה, אבל זה לא היה כך עד לפני עשר שנים.

לימור לבנת: זה השתנה באופן מאד משמעותי.

נעמי חזן: זה ההישג הגדול ביותר של התנועה הפמיניסטית במדינת ישראל, שהפכה את הפמיניזם לנחלת הכלל.

לימור לבנת: נעמי, אני מקבלת, אבל אני רוצה לומר כאן עוד מילה בעניין הזה.

לימור לבנת: גם לגבי יעל, גם לגבי נעמי ולגבי עוד חברות כנסת:

לימור לבנת: לא פעם הן ספגו לא מעט מהשמאל ואפילו היו ויכוחים בתוך הגורמים הפמיניסטיים, האם זה נכון לשתף אתנו פעולה, כי בענייני השלום אנחנו חושבים אחרת – אנחנו, אגב, לא חושבים אחרת בענייני השלום.

לימור לבנת: אנחנו נורא רוצים שלום - - -

נעמי חזן: אבל יש פער גדול, אדיר, איך לעשות את זה.

לימור לבנת: יעל עמדה על כך שצריך כאן לעשות - ואני חושבת שעשית בעניין הזה, את וגם נעמי והיו עוד - מהלך מאד אמיץ מבחינת המילייה שלכן, מבחינת הצד הפוליטי שלכן.

לימור לבנת: לבוא ולומר: כן, אנחנו נשתף פעולה, נעבוד בשיתוף פעולה, משום שהנושא הפמיניסטי הוא בנפשנו.

לימור לבנת: אנחנו לא התחייבנו להסכים על כל דבר, אבל כשמסכימים, מסכימים.

לימור לבנת: שיתוף הפעולה הזה הוליד, באמת, דברים יוצאים מן הכלל ונפלאים.

לימור לבנת: דווקא בגלל שהבית הזה, הכנסת הזאת, ידעו ויידעו עוד מחלוקות רבות מאד, כמעט בכל נושא, אני חושבת שהעובדה שהשכלנו לעבוד ביחד בשיתוף פעולה עם כל המפלגות חשובה מאד וזה בכלל לא משנה אם זו יעל, נעמי, ענת, זהבה או תמר גוז'נסקי, חוסנייה או כל אחת אחרת.

לימור לבנת: אין כל קשר.

לימור לבנת: עבדנו ואנחנו נעבוד בהמשך בשיתוף פעולה מאד מאד הדוק כדי להגיע למקסימום ההישגים וישנם הישגים.

לימור לבנת: אני רוצה עוד שני משפטים, ברשותכן: אחד, אני עומדת היום בראש ועדת שרים חדשה, ועדת שרים לקידום מעמד האישה.

לימור לבנת: היא הוקמה רק לפני כמה חודשים.

לימור לבנת: עסקנו בוועדה גם בענייני סחר בנשים, שזהבה גלאון עסקה בהם רבות וגם בעניין ייצוג הולם.

לימור לבנת: ההצעה המקורית היתה של ארגון כ"ן של מיכל יודין, אבל אנחנו עסקנו גם בנושא של תגמול ותמרוץ שיתנו ייצוג לנשים.

לימור לבנת: לא הענשת מפלגות שאין בהן ייצוג לנשים, אלא של תגמול ותמרוץ לאלה שכן.

לימור לבנת: לצערנו, בגלל לוח הזמנים הקצר של הבחירות, לא הספקנו לעגן את הנושא הזה ונצטרך להמשיך בו בכנסת הבאה, לקראת הבחירות הבאות.

נעמי חזן: לימור, זו הדרך היחידה שמר"צ תוכל להתעשר.

לימור לבנת: אוקי, אבל לא הספקנו להעביר את כל התהליכים וכולי.

לימור לבנת: אני אומר עוד הערה אחת: בתוקף התפקיד שלי כשרת חינוך, אני רואה בנושא של קידום נשים חשיבות אדירה.

לימור לבנת: לא רק שמיניתי מנכ"לית, אלא גם תפקידים בכירים אחרים במשרד, כמעט כולם של נשים.

לימור לבנת: החדשים, אני מתכוונת.

לימור לבנת: אני מאד גאה בזה, אני חושבת שזה תהליך מאד מאד חשוב.

לימור לבנת: נהגו להגיד תמיד המלעיזים: נשים לא אוהבות נשים, הן לא מפרגנות לנשים.

לימור לבנת: זה לא נכון.

לימור לבנת: אלה דברי הלעזה.

לימור לבנת: לפעמים, פוליטיקאים לא אוהבים פוליטיקאים אחרים, זה לא משנה אם נשים או גברים, שיתפסו את מקומם.

דליה רבין-פילוסוף: אבל מספרית, נשים לא בוחרות בנשים.

דליה רבין-פילוסוף: . . סטטיסטית.

קריאות: נכון, נכון.

לימור לבנת: אני לא מקבלת את זה.

לימור לבנת: אני פשוט לא מקבלת את זה, עמדתי שונה ולא נפתח את זה כרגע.

לימור לבנת: נמצאת כאן מיכל כפרי, שאני רוצה לומר לה תודה על כך שהיא מסייעת לי לאורך שנים ארוכות כיועצת שלי למעמד האישה.

לימור לבנת: גם במשרד החינוך זה תפקידה.

לימור לבנת: הקמנו במשרד החינוך ממונה בתקן מלא, שלא היתה קודם, לשוויון הזדמנויות ב.

לימור לבנת: . ., חילקנו את התפקיד של היחידה, אנחנו מפעילים שורה של תוכניות, אנחנו פועלים בתוך ספרי הלימוד כדי לבער סטריאוטיפים מגדריים מתוך ספרי הלימוד.

לימור לבנת: אנחנו מפעילים היום תוכנית בלמעלה משלושים בתי ספר – בשנה שעברה זה היה ב-13 בתי ספר – "נערות מובילות שינוי" ביחד עם שדולת הנשים, תוכנית להעצמת מנהיגות נשים של נערות ואני יכולה להמשיך ולהמשיך, יש עוד שורה ארוכה של פעילויות, אבל אני לא אלאה אתכם.

לימור לבנת: מבחינתי, זה אחד משישה דגלים ששמתי על סדר יומו של משרד החינוך כשנכנסתי לתפקיד וזה מקבל משקל שווה לכל יתר הדגלים ששמתי על סדר היום בצורה הברורה ביותר.

לימור לבנת: אני מאמינה שאנחנו נמשיך גם בכנסת הבאה לשתף פעולה ואני חושבת שליעל דיין יש תרומה ייחודית אדירה, אישית, של מפעל חיים ממש, בנושא של קידום מעמד האישה באמצעות הוועדה, שהפכה ממש לפרוייקט חיים אצל יעל.

לימור לבנת: אני, בעניין, הזה, רוצה – ואני בטוחה שזה בשם כולם ובשם רבות שלא נמצאות כאן – להכיר לך תודה מיוחדת.

לימור לבנת: אני לא יודעת אם את תהיי בכנסת הבאה.

לימור לבנת: אני מאד רוצה שתהיי בכנסת הבאה, אבל את במקום די רחוק במר"צ, מכדי שאני ארצה בזה באמת.

לימור לבנת: יש לי בעיה.

לימור לבנת: יש פה דיסוננס.

נעמי חזן: תוכיחי שנשים מצביעות לנשים.

יעל דיין: במפלגת העבודה הייתי מספר 42.

יעל דיין: אז עוד יותר לא היית רוצה שאני אהיה בכנסת.

לימור לבנת: בשני המקרים.

לימור לבנת: אני רק אומרת שאני פה ממש חיה בדיסוננס, כי אני בבעיה אמיתית.

נעמי חזן: דיסוננס אפשר לפתור בפשרה.

לימור לבנת: אני חושבת שהתרומה הייחודית שלך היא כל כך חשובה, שבאמת ברמה הזאת וברמה האישית, אחרי שיתוף פעולה מאד מאד הדוק של עשור, לאורך כל השנים האלה, אני מאד הייתי רוצה שתמשיכי את העבודה הזאת.

לימור לבנת: ברמה הפוליטית, כמובן, זה אחרת.

לימור לבנת: לכן אני לוקחת לעצמי את ההזדמנות הזאת כדי להודות לך מקרב לב.

לימור לבנת: אני חושבת שבפעילות שלך, בעבודה שלך, הבאת לשינוי דרמטי בסדר היום בשורה ארוכה של נושאים הנוגעים למעמד האישה ולולא ההובלה האישית שלך, אני בטוחה שכל הפעילות של כולנו ביחד היתה פחות אפקטיבית.

לימור לבנת: היינו יכולים להשיג פחות אלמלא התרומה האישית שלך, הפעילות האישית שלך, המסירות שלך לעניין הזה והדחיפה האישית שלך.

לימור לבנת: אני באמת אומרת את זה בהתרגשות:

לימור לבנת: אני מודה לך מכל הלב ואני בטוחה שתמשיכי לעשות עוד עבודה – בכל מסגרת.

לימור לבנת: אני לא יודעת באיזו מסגרת ובאיזה אופן – אני בטוחה שתמשיכי בזה גם לעתיד לבוא.

יעל דיין: כדי להיות שרה בממשלה לא צריך להיות חברת כנסת.

לימור לבנת: נכון, למשל.

לימור לבנת: אני אציע את זה לראש הממשלה.

לימור לבנת: אני בטוחה שתמשיכי בפעילות המבורכת הזאת.

יעל דיין: אני מאד מודה, מאד מודה.

יעל דיין: אני מבקשת לדעת איזה בית ספר נמצא אתנו היום.

לימור לבנת: "אשל הנשיא".

לימור לבנת: אני מתנצלת, אני מוכרחה לצאת.

יעל דיין: אנחנו מברכות.

יעל דיין: נוהג בכנסת שבתי ספר וארגונים שונים של צעירים – יש המחוקק הצעיר, הפלמנטר הצעיר, הדמוקרט הצעיר – מבקרים בוועדות.

ג'ודי דון: חבל שאת לא יושבת אתנו, כי יש לי הערה קצרצרה.

לימור לבנת: אני ממש מתנצלת.

יעל דיין: לא, לא.

יעל דיין: את כל ההערות לגבי ניהול הישיבה, מי נכנס, מי יוצא, כמה זמן – אני מבקשת.

יעל דיין: חבל על הזמן של כולנו.

יעל דיין: אני מברכת את תלמידי "אשל הנשיא", שזה בית ספר מוכר לכולנו, על נוכחותם.

יעל דיין: אני מקווה שתפיקו מזה גם תועלת.

עומר סבן: אפשר לשאול שאלה?

יעל דיין: לא כרגע.

עומר סבן: זה די מופנה גם ללימור לבנת והיא יוצאת.

יעל דיין: שרת החינוך עוזבת.

יעל דיין: אם היא נוגעת לעניין עצמו ובשיא הקיצור – כן.

עומר סבן: בשיא הקיצור.

עומר סבן: קודם כל, תודה שאפשרת לי לשאול.

עומר סבן: שמי עומר סבן, אני מבית ספר "אשל הנשיא".

עומר סבן: שאלה די מציקה לי, כי אני רואה שמתקיים כאן דיון במטרה לקדם את מעמד הנשים ודי מציק לי כשאני מסתכל פה ורואה שזה נחמד, אבל עם כל הכבוד על כל הרצון הטוב להירתם למלחמה הזאת, אני שם לב שמשתתפות בדיון רק נשים.

עומר סבן: אני מאמין שזו איזושהי מלחמה נגד אפליה ואני לא מבין איך נלחמים באפליה על ידי אפליה.

יעל דיין: תודה רבה, תודה לשאלתך.

יעל דיין: בוועדה לקידום מעמד האישה יש היום שמונה גברים ושבע נשים.

יעל דיין: כמו כל ועדה היא מונה 15 חברים, כל הגברים בוועדה הוזמנו לישיבה הזו.

יעל דיין: ביניהם חבר כנסת מש"ס, חבר כנסת מהמפד"ל, חברי כנסת גברים ממפלגות אחרות.

יעל דיין: אין כפיה לאף אחד, לא לנשים ולא לגברים, לבוא לישיבות ועדה.

יעל דיין: למשל, אני באה עכשיו מישיבה של ועדת חוץ וביטחון.

יעל דיין: גם שם יש 17 חברים פלוס מספר כזה ממלאי מקום.

יעל דיין: היינו ארבע נשים ושלושה גברים פלוס יושב ראש ולא קמו הגברים ושאלו: למה יש כאן כל כך הרבה נשים?

יעל דיין: כולם מוזמנים ומי שבוחר לבוא או לא לבוא, זה עניינו.

יעל דיין: זו בכל אופן לא מסגרת חובה.

יעל דיין: הוזמנו גם גברים מארגונים.

יעל דיין: אם השולחן הזה נראה לך כאפליה לטובת נשים, זה משום שהנשים הרגישו את המחויבות והרצון לבוא ולהשתתף.

לימור לבנת: עומר, אני רוצה דווקא להודות לך על השאלה.

לימור לבנת: מפני שאתה הרי לא יודע את כל מה שיעל אמרה עכשיו, שיש גם גברים חברי ועדה והם, אגב, מופיעים לחלק מהישיבות.

לימור לבנת: הם לא באו היום.

לימור לבנת: אתה צודק והנושא הזה צריך להיות נחלת כולם.

לימור לבנת: לשמחתנו, יש בכנסת גברים – לא הרבה, אגב, אבל יש בכנסת כמה חברי כנסת – שמעורבים בפעילות הזאת ורואים בה חשיבות.

לימור לבנת: אנחנו מחכים לך, מתוך כך שאתה מתעניין בעניין, שתגדל, תהיה חבר כנסת – לא חשוב מאיזו מפלגה – ותעזור לנו.

4155: אבל צריך שיהיה גם חינוך הבנים בנושא.

לימור לבנת: יש גם חינוך הבנים בעניין הזה.

לימור לבנת: אנחנו לא נפתח את זה עכשיו.

לימור לבנת: תודה.

יעל דיין: אני מבקשת עכשיו שלוש דקות לכל אחת מחברות הכנסת הפורשות.

יעל דיין: בבקשה, דליה רבין-פילוסוף.

דליה רבין-פילוסוף: אני לא רוצה לחזור על מה שנאמר, אני למעשה רוצה להצטרף לכמעט כל מה שנאמר על ידי השרה לימור לבנת ולפתוח בברכה חמה לך, יעל.

דליה רבין-פילוסוף: אני חושבת שאת הפכת ממש למותג בעניין הזה ואם מדברים על קידום מעמד האישה במדינת ישראל, אז שמך מזוהה לחלוטין עם הנושא.

דליה רבין-פילוסוף: יצא לי לעבוד אתך צמוד, לא הרבה זמן אבל מספיק אינטנסיבי בשביל לראות את הרצינות, את היסודיות, את ההתייחסות הבלתי מתפשרת בנושאים שקשורים במעמד האישה.

דליה רבין-פילוסוף: אני חושבת שאני דוגמה לחברת כנסת שלא רצה על "טיקט" נשי.

דליה רבין-פילוסוף: טעיתי אפילו להגיד בקמפיין הבחירות שאני לא פמיניסטית ושלמתי על כך ביוקר, אבל מיד כאשר מצטרפים, הבעיות צפות ואין ספק שהנשים מתבקשות לטפל בנושאים.

דליה רבין-פילוסוף: רציתי גם להגיד שהשכלת, יעל, לחבר את כל הארגונים מכל הקשת הפוליטית, מכל התחומים ומכל הסקטורים והם הפכו לחלק מפעילות הוועדה וראו בה כתובת ובית וללא ספק הדברים האלה השאירו את חותמם במציאות הישראלית ובשינויים שחלו בעשר השנים האחרונות, זמן קיום הוועדה.

דליה רבין-פילוסוף: בתחום של בריאות וחינוך שאני, כמו שאמרת, הייתי בו בהתחלה יושבת ראש של ועדת משנה, אני חושבת שעשינו הרבה, אם כי לא הצלחנו לקבע בצורה חד משמעית את הבלעדיות של עיסוק הוועדה בתחום של בריאות נשים ואני חושבת שזה אחד היעדים של הוועדה לכנסת הבאה: צריך או להעביר שינוי בתקנון או לנסות להעביר בוועדת הכנסת החלטה – מה שלצערי לא הצלחנו - שתחום של בריאות נשים צריך להיות בטיפולה של הוועדה לקידום מעמד האישה.

דליה רבין-פילוסוף: ראינו מה יכולנו ומה עשינו בתחום הזה, בתחום של סרטן השד, של סל התרופות, של טיפול בנושא הפרעות אכילה שעסקתי בו באינטנסיביות וזה נושא שבשלב זה ניסינו ולא ממש הצלחנו בו בשל מאבקים עם ועדת העבודה, הרווחה והבריאות.

דליה רבין-פילוסוף: מעבר לכך אני גם חושבת שצריך לציין מעל הכל: היינו "קאדר" מאד רציני של חברות כנסת, עבדנו פה ברצינות בכל הנושאים – לא רק בנושאי קידום מעמד האישה – וההצלחות הן ללא ספק פרי של שיתוף הפעולה מקיר לקיר.

דליה רבין-פילוסוף: באמת, לא חצץ בינינו שום חיץ פוליטי.

דליה רבין-פילוסוף: עבדנו יחד כל הנשים, מכל המפלגות, במסגרת הוועדה ובמסגרת הוועדות האחרות של הכנסת ואני חושבת שהנושא הזה צריך להיות דוגמה לפעילות פרלמנטרית לחברות הכנסת שמתמודדות עכשיו.

דליה רבין-פילוסוף: אני מאחלת להן שתכנסנה לכנסת הבאה ושיהיו שיתוף פעולה והרבה פתיחות ושיורדו המחסומים הפוליטיים, כי הנושאים של נשים והנושאים של חברה משותפים לכולנו וטיפול בהם של כולנו ביחד, ללא ספק יש לו משמעות מעל הכל.

דליה רבין-פילוסוף: תודה.

דליה רבין-פילוסוף: אני מברכת את חברותי הפורשות ענת מאור, נחמה רונן ותמר גוז'נסקי, שאיננה כאן ואני מברכת את כולכן שתצליחו.

דליה רבין-פילוסוף: תודה רבה.

יעל דיין: תודה רבה לדליה.

יעל דיין: אני לא יודעת אם יש כאן נציגה של "קלף", אם הגיעה בסופו של דבר.

קריאה: קארין.

קריאה: היא פה.

יעל דיין: היתה ויצאה.

יעל דיין: פשוט רציתי לציין שוועדת משנה נוספת שפועלת, היא לא רק לנשים.

יעל דיין: זו ועדת משנה לזכויות הומוסקסואלים ולסביות והיתה כאן נציגה שלהם ואם היא תחזור היא תציג את הנושא.

יעל דיין: זה, כמובן, אחד הנושאים שככלל זכו לקידום גדול מאד בכנסות האחרונות.

יעל דיין: עוד נושא במחלוקת שהובלנו היה נושא הפורנוגרפיה, דרך אגב.

יעל דיין: כדאי לזכור את זה, שנושא שהתפצלנו עליו בין חברות הכנסת היה נושא הפורנוגרפיה והחוק בהקשר זה.

יעל דיין: חברת הכנסת נחמה רונן, בבקשה.

נחמה רונן: יעל, אני באמת מצטרפת לברכות ואני חושבת שפה אני מבטאת איזושהי דעה של כל חברות הכנסת והיטיבה להגיד את זה השרה לימור לבנת.

נחמה רונן: למרות זאת יש צורך שלי ושל חברתי דליה רבין - ואני מניחה שגם של כל אחת שתתבטא פה מחברות הכנסת - לבוא ולייחד לך את התרומה שלך.

נחמה רונן: כי באמת, אלו לא מילות חנופה.

נחמה רונן: יש לך את הקבלות ואת מקבלת אותן מהציבור, את לא צריכה לקבל אותן מאתנו.

נחמה רונן: זה איזשהו סמל שאפשר להראות לחברות הכנסת החדשות, אלה שייכנסו לבית הזה:

נחמה רונן: חברת כנסת שלקחה נושא שפשוט לא היה פה על סדר יומה של הכנסת ולא רק שלא היה על סדר יומה, אלא שהציבור כולו התייחס אליו בצורה די לגלגנית, די מבזה.

נחמה רונן: כל הנושא של פמיניזם היה מעין בושה.

נחמה רונן: כמה נשים אמרו בגאון: אני פמיניסטית, לפני עשר שנים או יותר?

נחמה רונן: העבודה שאת הובלת פה, יעל, בשיתוף פעולה של חברות הכנסת ובשיתוף פעולה של חברי הכנסת שבמהלך השנים הצליחו גם הם לראות את עצמם מחויבים, באמת ראויה לכל ציון ולכל שבח.

נחמה רונן: אני נכנסתי לכנסת לפני כשנה וחצי ובאתי עם דגל שהיה, בעיני, מאד חשוב ואני מתכוונת להמשיך בו, בנושא של איכות הסביבה.

נחמה רונן: יחד עם זאת, בוועדה, כשיעל בקשה ממני להוביל את ועדת המשנה בנושא קידום נשים בספורט ובנושא בריאות האישה אחרי שדליה רבין עברה להיות סגנית שר הביטחון, כל כולי נכנסתי לעניין הזה ובשיתוף פעולה עם דנה, מנהלת הוועדה ועם יעל הצלחנו לעשות דברים.

נחמה רונן: זה לא שרק מדברים, רק מתווכחים ורק מעלים לסדר היום.

נחמה רונן: זה נכון וזה חשוב, אבל הצלחנו לעשות דברים.

נחמה רונן: בנושא של קידום נשים בספורט בהחלט היו הישגים, היו תוצאות.

נחמה רונן: אני, באופן אישי, מצטערת שאני לא יכולה להמשיך בזה משום שכבר היינו בשלב מאד מתקדם מול מועצת ההימורים כדי לגרום להם, פשוט בצורה כוחנית, להסב יותר תקציבים לטובת קידום נשים בספורט.

נחמה רונן: מה שקורה שם זה באמת ברמה שערורייתית.

נחמה רונן: זו מועצה עם תקציבים של עשרות או מאות מיליוני שקלים, שבעיקר הולכת לפי הגחמות של החברים, הגברים שיושבים בה ולא לפי המקומות שאליהם צריך לנתב את התקציבים.

נחמה רונן: יוצא שנשים או בנות או ילדות מאד נפגעות בענפי ספורט כי אין להן תקציב ואין להן תמיכה.

נחמה רונן: כבר היינו מאד קרובים לעשות שם שינוי ואני מאד מקווה שתהיה מישהי מחברות הכנסת הוותיקות או החדשות שתוביל את זה.

נחמה רונן: גם בנושא של בריאות האישה, בנושא האוסטיופורוזיס.

נחמה רונן: זה שהצלחנו גם לגרום לסל להרחיב את נושא התרופה וגם לקופות החולים לא להעדיף תרופה מסוימת או להעדיף את התרופה שטובה לכל חולה, היה בהחלט מאבק לא קל, שנמשך מעל שנה וגם בו הצלחנו.

נחמה רונן: לכן הוועדה חשובה מאין כמותה ומאד חשוב שלכל חברת כנסת, מעבר לנושאים שהיא מטפלת בהם וחושבת שהם חשובים ושבעקבותיהם היא נבחרה – או שלא בעקבותיהם היא נבחרה, זה לא חשוב – תהיה מחויבות קולקטיבית לנושאים האלה ולרעיונות האלה של הפמיניזם וקידום מעמד האישה.

נחמה רונן: אני בהחלט רואה את זה כחוויה אישית וככבוד להיות חלק מהוועדה הזאת ולהיות חלק מההישגים שלה ואני רוצה להודות לך, יעל, באופן אישי.

יעל דיין: תודה רבה.

יעל דיין: חברת הכנסת ענת מאור.

יעל דיין: אני גם מאד רוצה שנגיע כולנו לסבב של הצגת המועמדות, שכל אחת מהן תגיד מיהי, תציג את עצמה, מאיזה מפלגה היא, איזה מקום במפלגה.

יעל דיין: לכן, את הסבב הזה של חברות כנסת אנחנו נעשה קצר.

יעל דיין: ענת, בבקשה, אחריה קולט, אחריה זהבה.

ענת מאור: קודם כל, אני יושבת פה בהחלט בהתרגשות ואני חושבת ששותפות לזה כל הנשים, חברותי חברות הכנסת וכל הציבור הרחב מאד.

ענת מאור: לסיים 11 שנות פעילות זה הרבה מאד התרגשויות, אבל אני חושבת שהאירוע הזה הוא אחד משלושה או ארבעה נושאים שמאד חשובים לי, כמו זה של השלום וכמו הנושא החברתי ועל כך תודה על ההזדמנות הזו, החשובה ומאד מרגשת וטובה.

ענת מאור: אני רוצה להתחיל בחצי הכוס המלאה כי אני חושבת שעשינו הרבה ומקוצר הזמן אני אציין חמישה הישגים בלבד ואחר כך אעבור גם על חצי הכוס הריקה.

ענת מאור: אני חושבת שצדק כל מי שאמר שבעצם עשינו את ההישג של פריצת הדרך לעשור פמיניסטי.

ענת מאור: במעט דברים אתה שותף במהפכה חברתית.

ענת מאור: פרופסור אביעד קליינברגר אמר:

ענת מאור: מדינות נבחנות באלף השלישי, אם הן השכילו לקדם נשים או לא.

ענת מאור: לשמחתי, בזכות כל היושבות פה ובזכות הרבה מאד נשים בהמון תחומים, אנחנו על המפה בנושא קידום הנשים במדינת ישראל ולנו, לחברות הכנסת, זו זכות אדירה להיות שותפות בהובלת המהפך הזה.

ענת מאור: הדבר השני: השכלנו לדעת שאסור לעסוק רק בנושאים נשיים בלי עוד נושא.

ענת מאור: כל אחת מאתנו טיפלה גם בנושא נשים וגם בנושאים כמו שלום, חברה או חינוך.

ענת מאור: זה אחד מהמסרים המאד חשובים.

ענת מאור: אנחנו לא באיזשהו גטו, אנחנו חלק מהחברה וחברה לא תשכיל לקדם נשים ונשים שלא תשכלנה לקדם את החברה כולה הן לא פוליטיקאיות ראויות ונכונות בתפיסה.

ענת מאור: הדבר השלישי: הדגשנו מההתחלה שנשים זה קידום נשים קודם כל.

ענת מאור: כל ראשי הממשלה, שדבר ראשון הולכים לבקר במקלט לנשים מוכות – מה שמאד חשוב – ורוצים להיות פטרנליסטיים ורוצים להגן עלינו – תודה.

ענת מאור: קודם כל, נא לדאוג לקדם נשים לחזית העשייה.

ענת מאור: החזית הכלכלית, האקדמית וזה יהיה המודל לבנות שלנו ולאזרחיות במדינה ואז, במקביל, גם להגן על נשים.

ענת מאור: היתה לי הזכות לעמוד בראש ועדת משנה לקידום נשים בכלכלה ולא זה המקום לסקור את כל העשייה, ששותפות לה הרבה מאד מומחיות והרבה מאד נשים.

ענת מאור: אני רק רוצה לומר שבשבוע האחרון של הכנסת עבר, לדוגמה, חוק המכרזים – עשינו אותו ממש ביום האחרון – שהוא דוגמה למאבק של עשר שנים ומעתה, קידום נשים בעסקים דרך המכרזים, מה שיש בארצות הברית משנת 1965, יש סיכוי שייעשה פה.

ענת מאור: באותה עת שאני מדברת על קידום נשים בעבודה, מאד חשוב לזכור גם את הנשים במתפרות, גם את אלה שמשתכרות שכר מינימום וגם את אלה מערביות ישראל שאין להן בכלל אפשרות לצאת לעבודה.

ענת מאור: זה היה כיוון שתמיד זכרנו: כל עולה וכל אישה ואישה בפריפריה.

ענת מאור: זה מסר: מצד אחד נשים מתקדמות, מנהלות, בתעשייה וכולי ומצד שני אלה שהסדר החברתי הכי מכה בהן.

ענת מאור: הנקודה הרביעית: ההתמקדות בנושא הבטחת הייצוג, כולל המהפכה בחקיקה בישראל בשנת 1993.

ענת מאור: זה היה כיוון מאד נכון ועוד רבה הדרך לקדם אותו.

ענת מאור: הנושא החמישי: נושא האלימות נגד נשים.

ענת מאור: יושבת פה רות רזניק וכמובן שאני אזכיר אחר כך את רונית לב ארי.

ענת מאור: זו דוגמה לנושא שיעל טיפלה בו באמת בעקשנות וזה על סדר היום, זה מרוץ למרחקים ארוכים וזה ללא ספק הישג מאד גדול, כולל גילוי עריות, תקיפת נערות והסחר נגד נשים – דברים מאד חשובים.

ענת מאור: עכשיו, ברשותכם, אני מוכרחה לחזור אל חצי הכוס הריקה ולחלוק קצת על אווירת השותפות.

ענת מאור: אני מצטערת לומר: אני אישית מסיימת בתחושה אישית מאד טובה וגם הקריירה האקדמית מאד קורצת לי, אבל גם בדאגה שאני רוצה לשתף אתכן בה: אנחנו נכנסנו לשבע השנים הרזות בנושאי נשים.

ענת מאור: לא חשוב מה עשינו ואיזה דו"ח אנחנו מגישות.

ענת מאור: מה שחשוב זה מה קורה עם כל אישה במדינה: יותר נשים עניות, יותר נשים מובטלות ואם לא יהיה שינוי, אין לנו תקווה, לנשים.

ענת מאור: אני רוצה להגיד את זה מאד חזק: קידום נשים זו מדיניות.

ענת מאור: זו לא רק מעשייה שלנו.

ענת מאור: לכן, אני חושבת שהאסטרטגיה של שיתוף פעולה משמאל ומימין היא מאד נכונה, אבל אסור שהיא תהיה מסווה לאותה אחדות שמורידה את חילוקי הדעות, שהם אמיתיים.

ענת מאור: אני בקיצור אגיד את ארבע הנקודות: אחת, אני רוצה להדגיש: לא בגלל שאני ממר"צ, אבל חברה שבה המיליטריזם והכוחנות יעלו, מעמד הנשים בה ירד.

ענת מאור: הגנרלים וה- - - של הגברים חוזרים ושולטים בנו.

ענת מאור: נשים צמחו גם בישראל, בתקופת רבין זכרונו לברכה, כי זה הלך יחד עם השלום.

מינה פלטון: לא, לא.

מינה פלטון: זה לא לעניין.

ענת מאור: אני אומרת את דעתי ואני לא אסוג ממנה.

יעל דיין: את חורגת.

יעל דיין: גם בזמן.

ענת מאור: דבר שני זה נושא הכלכלה.

ענת מאור: אני רוצה לומר שהנושא של צמצום הפערים הכלכליים והחברתיים זה פשוט סם חיים.

ענת מאור: אם תהיה אבטלה גלויה – ברכות ל"אשל הנשיא" אנחנו מאד שמחים.

תלמידי "אשל הנשיא": אנחנו פשוט חייבים לצאת.

תלמידי "אשל הנשיא": תודה רבה.

ענת מאור: תודה, תודה לכם.

יעל דיין: מאה אחוז.

יעל דיין: ענת, סיכום.

ענת מאור: אם נהיה חברה דרוויניסטית ולא סולידרית שההפרטה תהיה בה אליל ולא העזרה ההדדית זה יפגע בנו ואם זכויות אדם נפגעות אז נשים הן הראשונות להיפגע באותן זכויות אדם.

ענת מאור: לכן אני מציעה שניאבק על כך שלא נהיה בשנות רזון אלא בשנות שגשוג.

ענת מאור: אני רוצה לסיים בתודות.

ענת מאור: אנחנו לא היינו עושות את זה בלי מטריה רחבה שהיתה לנו.

ענת מאור: אז באמת, התודה הראשונה היא לחברותי, חברות הכנסת.

ענת מאור: אני חושבת שהעבודה היתה נהדרת ביחד.

ענת מאור: יעל, בהחלט בהובלתך.

ענת מאור: אני רק לא רוצה להצטרף לפרידה כי אני רוצה שתבחרי כחברת כנסת ותהיי בפנים כמקום 12 של מר"צ.

יעל דיין: אני כבר מתכננת את ישיבת הוועדה בשמונה במרץ, ביום האישה הבינלאומי.

ענת מאור: בדיוק וראי בי שותפה מבחוץ להמשיך את כל המעשה.

ענת מאור: הדבר השני זה תודות לאלה שייצגו את הרשות המבצעת.

ענת מאור: אני חושבת שגם רונית לב ארי – ובכלל הקמת הרשות, שזה גם נעשה בעשור האחרון – וגם רבקה שקד עם הנציבות שגם זה פרי מאבקים- - - בלי הגברות שממונות ויחד עם זה גם המשטרה והצבא, לא היינו מגיעות לאן שהגענו.

ענת מאור: סוזי, זה פשוט היה תענוג, גם אתך, גם עם אורית אדטו לפנייך וגם עם נורית זיו.

ענת מאור: פשוט היתה עשייה מצוינת עם הרשות המבצעת.

ענת מאור: אני רוצה מאד להודות לכל ה N.G.O.

ענת מאור: ואני אגיד רק את הארגונים הראשיים: בלי נעמ"ת, אמונה, ויצ"ו, שדולת הנשים וארגונים אחרים, היינו הרבה פחות חזקות.

ענת מאור: אני רוצה לומר שבלי השותפות של האקדמיה – אגב, יש פה פרופסוריות, יעל?

ענת מאור: היום הנושא נלמד באוניברסיטאות והבנות שלנו יוצאות עשירות בידע ובתרבות.

ענת מאור: הסופרות, האמניות, הן חלק אדיר מהמהפכה שקורית.

ענת מאור: אני רוצה להודות להרבה נשים בשטח, שהן פשוט העורף שלנו ומעודדות אותנו ותומכות בנו ומלוות אותנו וזה דבר מאד מרגש במפגשים בכל מקום.

ענת מאור: לבסוף, יעל הודתה ואני רוצה לומר: דנה, בלעדייך, אני חושבת שהתפוקה שלנו היתה חצי.

ענת מאור: דנה גורדון, כמו רבות ממנהלות הוועדות היא פה סמל ודוגמה של עבודה מקצועית ואיכותית.

ענת מאור: לצערי, עורכת דין הלית ברק, היועצת המשפטית, איננה פה, אבל אריאלה יושבת פה וצוות הוועדה.

ענת מאור: תרומתכן אדירה ותודתי לכן מאד גדולה, תודה רבה.

יעל דיין: ענת קיבלה זמן חריג, אבל עכשיו ממש מספר מילים.

יעל דיין: קודם כל, חברות הכנסת, תאפשרו בבקשה לעתידיות להציג את עצמן.

יעל דיין: אז שני משפטים, בבקשה.

קולט אביטל: אני רוצה, באמת, במילים מאד מצומצמות להצטרף לכל הברכות וכל התודות ליעל, על הובלת נושא במשך עשר שנים בצורה שקשה לתאר איזו מהפכה הוא חולל.

קולט אביטל: ההובלה היתה לא רק בפריצת דרך אלא בשינויי עמדות וגם ובעיקר בחקיקה ובמעשים.

קולט אביטל: אני יכולה רק להגיד ביושר ובכנות שכל מה שנאמר כאן, לא רק שאני מצטרפת אליו, אלא שאני רוצה להוסיף שני דברים: האחד הוא שהערכתי נתונה לך לא רק בגלל העבודה ולא רק בגלל היסודיות, אלא גם בגלל אומץ הלב.

קולט אביטל: זו תכונה שאני אישית מאד מעריכה ואני חושבת שבהרבה דברים את נתת לנו דוגמה.

קולט אביטל: את לא רק פרצת דרך, את הלכת רחוק גם כשדברים היו מאד לא פופולריים וגם כששילמת על זה מחירים ועל זה נתונה לך כל הערצתי.

קולט אביטל: כדי לשכנע ביושר שלי בעניין הזה אני גם רוצה להגיד, שלמרות שאני במפלגת העבודה אני רוצה לאחל לך ולנו שאת תמשיכי להוביל את הוועדה הזו מכל הלב.

קולט אביטל: אני רוצה להוסיף רק מילות ברכה קצרות לכל מי שאני מקווה שתצטרף לכנסת הבאה ולהבטיח שלא רק שכולנו נעבוד בוועדה הזאת ונמשיך במחויבות, אלא גם כל מי שירצה לקבל מאתנו כחברות כנסת קצת עזרה, קצת סיוע, קצת הדרכה בתחילת הדרך פה, אני חושבת שנעמוד לרשותכן ותודה רבה על הכל, יעל.

זהבה גלאון: יעל, אנחנו לא נפרדות.

יעל דיין: לא.

יעל דיין: זה קצת מביך אותי, כי זה כמעט כמו הספדים פה, אבל אני יודעת שזה מכל הלב.

זהבה גלאון: כל הברכות על המחויבות, על הנחישות, על המקום שהגענו אליו.

זהבה גלאון: אני לא אחזור על הדברים שנאמרו פה.

זהבה גלאון: אני חושבת שבזכותך – גם המחשבה שצריך לקיים כאן ישיבה היום.

זהבה גלאון: אפילו זה.

זהבה גלאון: כל הימים הקשים שכל אחת מאתנו נמצאת בהם בימי בחירות וגם הסיטואציה האישית שלך, המחויבות הבלתי מתפשרת, עד הסוף.

זהבה גלאון: הייתי אומרת - - - גם למועמדות שפורשות וגם למועמדות החדשות שתצטרפנה ועל הדבר הזה מגיע יישר כוח גדול.

זהבה גלאון: אני מתחילה בתודות ובברכות ואחר כך עוד מילה אחת.

זהבה גלאון: קודם כל, אני מצטערת שהשרה לימור לבנת איננה כאן.

זהבה גלאון: אני חושבת שמוכרחים להגיד מילה טובה.

זהבה גלאון: אני לא במפלגה שלה, אז אני יכולה לפרגן לה מכל הלב על מחויבות, כפי שהיא תיארה.

זהבה גלאון: הדבר הזה שבלי קשר לאיזו מפלגה אנחנו שייכות, יש המחויבות הבלתי מתפשרת לענייני נשים, לקידום נשים, להגנה על נשים וגם העמידה שלה בראש ועדת שרים לענייני נשים, אני חושבת שצריך להיות דוגמה לכל אחת מאתנו בתפקידים הבאים שלנו, למי שמאתנו שתהיה שרה, למי שתהיה חברת כנסת.

זהבה גלאון: אני חושבת שהדבר הזה באמת ראוי לכל ברכה.

זהבה גלאון: ברכה נוספת לחברותי, חברות הכנסת הפורשות.

זהבה גלאון: אני מודה שאני, באופן אישי, מאד אצטער.

זהבה גלאון: החדשות שתצטרפנה תראינה שנוצרים כאן יחסי עבודה.

זהבה גלאון: אנחנו יכולות לריב במליאה או בוועדות.

זהבה גלאון: זה נראה מריבות על דברים שהם באמת ברומו של עולם, אבל ברמה האישית נוצרות שותפויות, ידידויות וחברויות ולי באופן אישי צר על הליכתן, חלק מבחירה, חלק מבחירת הבוחר, אבל אלה הם החיים, לצערי.

זהבה גלאון: אני רוצה לברך מאד מאד את חברות הכנסת הנכנסות.

זהבה גלאון: אני משוכנעת שאנחנו נשתף פעולה בהרבה תחומים, אבל קודם כל בתחום הזה שלשמו נתכנסנו כאן היום וזו המחויבות לענייני נשים.

זהבה גלאון: אני רוצה לומר שאני לא מאמינה שיש דבר כזה אישה – אמרה את זה קודם דליה רבין במובלע – שאומרת שהיא לא רצה על תקן של אישה או על מחויבות לענייני נשים.

זהבה גלאון: אין דבר כזה.

זהבה גלאון: אישה שאין לה מחויבות לאג'נדה הפמיניסטית אין לה מה לחפש אצלנו.

זהבה גלאון: וגם אם היא באה ככה היא לא יוצאת ככה.

זהבה גלאון: כולנו מחויבות לענייני נשים, כולנו.

זהבה גלאון: אני חושבת שחברת הכנסת מאור אמרה את זה בצורה כל כך נכונה: קודם כל מחויבות לקידומן של נשים וזה משליך גם על הגנתן של נשים.

זהבה גלאון: נשים שמחויבות לקידומן של נשים מחויבות אחר כך לכל הפעילות בשורת התחומים שפרשו כאן להגנתן של נשים.

זהבה גלאון: אני רוצה לסיים ולומר שבכל התחומים ובכל היריעה שנפרשה כאן בפרישה כל כך רחבה, אני רוצה רק לשמש קול, במילה אחת, לאותן נשים שאין מי שישמש להן קול, שהגיעו לכאן ברובן הגדול מארצות חבר העמים לשעבר ונסחרות לצורכי זנות.

זהבה גלאון: כשאנחנו מדברים על כל המאבקים החשובים שהועלו כאן, אני רוצה שבהזדמנות זאת נזכור את הצורך החשוב להגנתן ולמלחמת חורמה למאבק הבלתי מתפשר כנגד סוחרים וסרסורים בגופן של אותן נשים.

זהבה גלאון: תודה.

יעל דיין: תודה רבה.

יעל דיין: נעמי ואחר כך תסיים את הסבב הזה אורית ומיד אחר כך אנחנו נעבור למועמדות.

נעמי חזן: ארבע נקודות ואני אעשה את זה מאד בקצרה: קודם כל, צהרים טובים.

נעמי חזן: אתן כבר יושבות מהבוקר, אבל זו הוועדה למעמד האישה.

נעמי חזן: נקודה ראשונה: – אני לא אצטרף להספדים.

נעמי חזן: יעל תהיה פה, יהיה קשה מאד לקבל רשות דיבור אצלה, אז אני אהיה חייבת לנצל.

נעמי חזן: אני רוצה רק לומר תודה מקרב לב לחברות הכנסת הפורשות – יש שם אחד שלא הוזכר מספיק בבוקר הזה ואני אזכיר אותו, זו תמר גוז'נסקי.

נעמי חזן: אני רוצה להגיד לכם: זו פרלמנטרית מעולה, שלדעתי לא ידעה כנסת ישראל מיום הקמתה וחבל לי מאד שהיא לא נמצאת כאן היום כדי שנוכל להגיד לה תודה.

נעמי חזן: נקודה שניה: זהבה גלאון אמרה ואני רוצה לחזק.

נעמי חזן: מי שחושבת שהיא תיכנס לכנסת ולא תיהפך לפמיניסטית פשוט טועה.

נעמי חזן: הציבור הישראלי כופה על נבחרות ציבור עיסוק בנושאי נשים וקידום נשים ועדיף, במקום הכפייה, לקבל את זה באהבה, בחדווה וביצירתיות.

נעמי חזן: נקודה שלישית: לשבת בכנסת זה לא לשבת, זה לעשות ולחברות הכנסת לדורותיהן בכנסת ישראל יש דבר אחד חשוב לזכותן: שהן עובדות הרבה יותר מהגברים.

נעמי חזן: אז תתכוננו לעבודה ולעשייה כי זה המקום שיש תמורה עבור עבודה – רואים הישגים – וזו בעצם הסיבה שאנחנו נמצאות כאן.

נעמי חזן: אז מי שלא רוצה לעבוד, אין לה כל כך הרבה מה לעשות כאן.

נעמי חזן: הנקודה האחרונה: כל אחד באה עם השקפת עולם משלה, שקשורה למפלגה זו או אחרת.

נעמי חזן: דובר הרבה על פרגון בין נשים.

נעמי חזן: אגב, הרבה יותר קל לפרגן לאישה ממפלגה אחרת, מטעמים ברורים.

נעמי חזן: הפמיניזם הוא חלק מתפיסת עולם, מתפיסת עולמה של כל אחת מאתנו, בצורה שונה, אבל אמיתית.

נעמי חזן: לכן, אי אפשר לנתק את הטיפול בזכויות האישה מטיפול בזכויות אדם, ביטחון, כלכלה, זוגיות וחד הוריות.

נעמי חזן: אני מאד מבקשת מכולנו - אלה שפה לרענן את החשיבה ואלה שנכנסות לחשוב – איך משלבים את תפיסת העולם הנשית והפמיניסטית עם תפיסת העולם הפוליטית כי הבית הזה הוא בית פוליטי וקידום נשים הוא פועל יוצא מקידום תפיסות עולם מתקדמות.

נעמי חזן: תודה רבה, בהצלחה לכולן.

יעל דיין: תודה רבה.

יעל דיין: אורית נוקד.

אורית נוקד: אני נכנסתי לכנסת רק לפני שלושה חודשים וחצי, בתקופת הפגרה ואני מוכרחה לציין ששתי הוועדות שעבדו היו הוועדה של יעל – שהשתדלתי להגיע לכל הפגישות שלה- וועדת הכספים בה אני חברה.

אורית נוקד: יעל, אני גם כן חושבת שאין כאן הספדים.

אורית נוקד: אני כמעט משוכנעת שאנחנו נזכה לראות אותך בכנסת הבאה ואני אומרת את זה - - -

נעמי חזן: מה זה כמעט בטוחה?

נעמי חזן: תצביעי בשבילה אז תבטיחי את מקומה.

נעמי חזן: זה פשוט.

אורית נוקד: מה שאני יכולה לומר לך יעל, זה שהיה מאד מרגש לשמוע כאן את הדברים של כולם.

אורית נוקד: הזדהיתי עם כל מה שנאמר.

אורית נוקד: עוד לפני שנכנסתי לכנסת ישבתי לי בבית וצפיתי, כמו כולם, בתקשורת וראיתי אותך נלחמת.

אורית נוקד: את זאת שלחמת על הדברים ביושר, בנחישות ובאמת אני חושבת שכמעט כל ההישגים הם רק שלך, את רואה כמה שהאולם הזה מלא ואני בטוחה שאת תהיי פה.

אורית נוקד: אני רוצה לומר שדרך הישיבה הזאת בוועדה גם אני התחברתי לחלק מהנושאים והבעיות והיתה לי אפילו ההזדמנות להכיר את רות רזניק ורותי, להיות אצלן ולראות את המקלט.

אורית נוקד: אחר כך זה היה כל כך טבעי, כשהייתי בדיון בוועדת הכספים כאשר אישרו את חוק ההסדרים לקראת דיוני התקציב, שהגשתי הסתייגות שבה ביקשתי שיהיה פטור מארנונה למקלטים לנשים מוכות, למעונות יום, למעונות לנערות במצוקה ולילדים בסיכון.

אורית נוקד: עמדו שם חברי כנסת מכל המפלגות ולא יכלו להתנגד לזה וזה עבר.

יעל דיין: זה הדבר היחיד הטוב בתקציב 2003.

אורית נוקד: כן, כן.

אורית נוקד: ואני אומרת לך, יעל: אני פשוט נותנת לך את הזכות הזו משום שהמודעות באה מכאן.

אורית נוקד: אני חושבת שאנחנו, כנשים, הערך המוסף שלנו זה הפרגמטיות לחבר מהר את הדברים.

אורית נוקד: יושבות פה ענת וזהבה – אני פשוט גאה כשאני שומעת אתכן.

אורית נוקד: הדברים עכשיו נראים אחרת.

אורית נוקד: חברות הכנסת הן חרוצות, יודעות להביע יפה מאד את עמדותיהן ואני משוכנעת שכולנו ביחד נוכל לעשות הרבה דברים טובים, לא רק בתחום הנשים.

אורית נוקד: אני רוצה לאחל לכן המון המון הצלחה.

יעל דיין: תודה רבה.

יעל דיין: נתחיל לפי סדר הישיבה.

יעל דיין: קודם כל מועמדות ואחר כך הארגונים.

יעל דיין: בבקשה.

דרורה ברעם: אני דרורה ברעם מבית אל, מועמדת מספר 8 ברשימת חירות לכנסת.

דרורה ברעם: במצע שלנו, באמת, לצערי הרב – אני נכנסתי באיחור – אין משהו על זכויות האישה.

דרורה ברעם: ידוע לי שחבר הכנסת קליינר תמיד מדבר ביום האישה.

דרורה ברעם: אם אני אבחר, בעזרת השם, אני אטפל בנושא זכויות האישה.

דרורה ברעם: אני אטפל בעיקר בזכויות של חד הוריות כי אני חד הורית ואני מאד מודעת למצב הקשה של חד הוריות בארץ.

יעל דיין: למועמדת הבאה, בבקשה.

יעל דיין: טובה אילן.

4155: אני חברה במימד, מקום שני במימד, 27 ברשימת העבודה-מימד.

4155: אני כבר שנים רבות בתוך התחום הפמיניסטי, אבל משהו שלא כל כך הודגש: יש ארבעה דפים, אני לא אצטט את ארבעת הדפים מתוך המצע שלנו, כי זה ייקח זמן, אבל התחום הזה של מה שנקרא תרבות ישראל או מורשת ישראל או מה שתרצו, או העולם ההלכתי, בנושא האישה הוא תחום מאד בעייתי.

4155: אני עובדת בנושא זה גם היום, אני מתכוונת להמשיך.

4155: זה נוגע למעמד האישי, מסורבות גט, כל הנושאים האלה.

4155: לדעתי, גם נושא האלימות והאלימות במשפחה, המסורת יכולה לתרום.

4155: לדעתי, היום היא תורמת בכיוון הפוך, כלומר: תורמת בצורה מסוימת לאיזשהו מעמד לא שוויוני בתוך המשפחה, אבל לא רק בתוך המשפחה, אלא גם בנושא של הכאת נשים, התחום ההלכתי.

4155: אני בטוחה שיש פה הרבה מאד עבודה, נעשית פה הרבה מאד עבודה ואני מקווה שאוכל להוסיף עוד.

יעל דיין: תודה ובהצלחה.

רותי אגמון: שמי רותי אגמון וכבוד הוא לי לייצג את עם אחד.

רותי אגמון: הגעתי לעם אחד לאחר שהות של עשרים שנה בארצות הברית.

רותי אגמון: יצאתי כנערה כצעירה וחזרתי עם משפחה.

רותי אגמון: אני במקום העשירי אמנם, הפעילות הפוליטית שלי בעם אחד מאד מצומצמת והבחירות תפסו אותי עדיין לא מוכנה להיאבק.

רותי אגמון: את רובכן פה ראיתי דרך הטלוויזיה ובמיוחד כשישבתי בארצות הברית הבנתי שבמדינת ישראל נאבקים למען זכויות האישה, מעמד האישה.

רותי אגמון: אני רוצה להגיד לכן שאתן לא נופלות ואנחנו לא מאחורי הנשים בארצות הברית.

רותי אגמון: זה נכון שיש מה לעשות.

רותי אגמון: כשאני נוכחת כאן, אחד הדברים שהציקו לי – ואני חייבת לומר כאן, שהרי תחילת הדרך זה כבוד, שוויון ובעצם אני רואה בעזיבת מספר החברות חוסר כבוד לכל הנשים שנמצאות כאן.

רותי אגמון: אז אם אנחנו מדברים על שוויון, כבוד, זכויות, אני חושבת שתחילת הדרך צריכה להיעשות בכבוד אחת אל השניה, שמכאן זה ייצא כלפי הציבור הרחב.

רותי אגמון: אני קודם כל מודה על כל מה שנעשה ואני מקווה שאהיה חלק מכל העשייה הנהדרת הזאת.

יעל דיין: תודה רבה.

יעל דיין: אני רוצה לציין שבעם אחד מספר שתיים היא אישה, כדאי לציין את זה.

יעל דיין: אילנה כהן שעמדה בראש איגוד האחיות.

יעל דיין: אורה נמיר היא מספר חמש.

יעל דיין: אם הדוברות יכולות לציין לגבי מפלגותיהן באיזה מיקום הן ואם יש נשים אחרות, זה רצוי.

יעל דיין: נטע, בבקשה.

4235: שמי נטע דוברין, אני בת 27, מכהנת כחברת מועצת העיר חיפה בארבע השנים האחרונות.

4235: נבחרתי ברשימה של מפלגת העבודה על משבצת הצעירים, אני ממוקמת במקום ה-32 ואני מאמינה שעוד חודש ניפגש פה.

4235: אני מכהנת כעת כיושבת ראש המטה הצעיר הארצי של מפלגת העבודה.

4235: אני חייבת להגיד לך משהו, יעל: אני מאד מאד מצטערת על כך שעזבת את מפלגת העבודה.

יעל דיין: זה ממש לא הפורום.

יעל דיין: תגידי לי אחר כך.

נטע דורין: לא, אני רוצה להגיד את זה פה.

נטע דורין: אני חושבת, בקצרה מאד, שמפלגת העבודה הפסידה הרבה.

יעל דיין: מקובל עלי, אבל בואי, נטע, את יכולה לומר לנו משהו על המחויבות שלך?

יעל דיין: כי יש בינינו חילוקי דעות על העניין הפמיניסטי.

נטע אורן: קודם כל אני פמיניסטית.

נטע אורן: אני נוהגת לומר על עצמי שאני לא משייכת את עצמי לפמיניזם "המתבכיין", אם יש דבר כזה, כי אני חושבת שחובת ההוכחה מוטלת על הנשים לא פחות משהיא מוטלת על החברה ואם נשים לא יתמודדו, קודם כל, על כל המשרות, בכל המכרזים ובמפלגות – וזה לא דבר קל להתמודד, לאישה לא קל להתמודד – הן לא יוכלו לבוא בטענות על קיפוח ואפליה בחברה.

נטע אורן: הן יצטרכו קודם כל לבוא בטענות אל עצמן.

נטע אורן: זו גישתי, בגלל זה אני מתמודדת.

נטע אורן: נשים שנמצאות לידי אני חושבת שהן צריכות להתמודד וזאת הדרך היחידה בה נוכל לשנות את המספרים.

נטע אורן: רק להתמודד.

נטע אורן: אחר כך כל השאר יבוא.

מיכל יודין: ולבחור נשים.

יעל דיין: תודה רבה ואני מאחלת לך גם אישית הצלחה רבה.

יעל דיין: בבקשה.

הילה דורון: אני ממפלגת עלה ירוק ואני ממוקמת במקום השלישי ברשימה, שזאת אולי ההוכחה הטובה ביותר שאכן נשים יכולות להגיע למקומות גבוהים – נבחרתי בבחירות דמוקרטיות – יש לנו עוד ארבע נשים שנמצאות בעשירייה הראשונה, שחלקן שייכות גם למגזר ההומו-לסבי ואנחנו מאד גאים בזה.

הילה דורון: אני מאד גאה להיות כאן ובטוחה שאנחנו ניפגש כאן, למרות שיש פה כמה סקפטים.

קריאה: שני מנדטים כבר יש.

הילה דורון: שני מנדטים כבר יש והשלישי בדרך, מה שנקרא.

הילה דורון: אז אם יבחרו נשים, כמו הקריאה פה, אז אני גם אהיה כאן ותודה רבה.

יעל דיין: לעלה ירוק יש התייחסות ספציפית?

הילה דורון: יש התייחסות מאד ספציפית לכל נושא מעמד האישה, החל מנושא זכויות הפרט – אלה דברים שאנחנו מדברים עליהם במצע שלנו – במיוחד זכויות של הומו-לסביים.

הילה דורון: נושא של מעמד האישה קיבל התייחסות מאד רצינית במצע וזה בהחלט היה חלק נכבד מהאג'נדה שאנחנו מתמודדים עליה.

יעל דיין: ביקשתי גם ממפלגת העבודה וממפלגות אחרות, שאם יש להן מצע למעמד האישה להביא את זה היום, אבל אפשר גם בימים הקרובים להביא את זה לוועדה, כי אנחנו רוצים לכנס את כל המצעים למעמד האישה של המפלגות השונות.

יעל דיין: בבקשה.

ג'ודי דון: שלום, שמי ג'ודי דון, אני בעבר הייתי בפורום המשפחות החד-הוריות במשך שש שנים והיום אני במפלגת להבה במקום שני.

ג'ודי דון: אני רוצה קודם כל להודות ליעל דיין ולענת מאור, על מה שעשו ולנעמי חזן, במיוחד, שליוותה את הפורום של המשפחות החד-הוריות במשך שנים והקימה לובי.

ג'ודי דון: אנחנו הוצאנו חוברות בביטוח לאומי כדי להביא את המודעות לבעיות של החד-הורית לציבור, כדי שיהיה קל לקרוא את כל הבעיות של החד-הוריות.

ג'ודי דון: אני נמצאת פה – ואני מקווה להיות בפנים, בכנסת – אנחנו דוגלים בשוויון הזדמנויות, במפלגה.

ג'ודי דון: אנחנו רוצים שתהיה לנו הזדמנות לקבל שווה בשווה.

ג'ודי דון: אם מדברים פמיניזם – יש פער בשכר, 40% בין שכר של גבר לשכר של אישה וזה פער די גדול כשאישה צריכה גם לפרנס וגם להרגיש שווה.

ג'ודי דון: המפלגה שלנו גם מבטאת את העניין של האבטלה ונפגעי הבנקים.

ג'ודי דון: אנחנו יודעים יפה מאד שלא רק חד-הוריות, גם דו-הורים, נפגעים בבנקים וזה אחד הדברים שאנחנו גם רוצים לציין ועבודה – למצוא עבודה ולהכשיר למקומות עבודה בצורה נאותה, עם כבוד.

ג'ודי דון: ולא להמשיך עם הקיצוצים.

קריאה: ותאמרי גם שאתם "ריצ'רץ'" – גבר אישה, גבר אישה.

ג'ודי דון: אנחנו גבר-אישה, גבר-אישה במפלגה ודחפו אותי ואמרו לי שאני מתאימה.

נעמי חזן: היה צריך שזה יהיה הפוך: אישה-גבר, אישה-גבר.

ג'ודי דון: זה נכון.

יעל דיין: דינה.

דינה אבקסיס: שמי דינה אבקסיס ואני חברת מר"צ, התמודדתי ברשימה של מר"צ.

דינה אבקסיס: האמת היא שחלק מהתפיסה שלי וכמו שאני מגדירה את עצמי - אני שמחה שבמר"צ יש שריונים לנשים, לערבים, בפנל יש גם לשכונות ורבות הנשים שרצו אצלנו.

דינה אבקסיס: אני חושבת ש-23 נשים העזו ורצו בפאנל ובסיבוב השני 12 או 13 נשים התמודדו על המקומות הריאלים יותר ואני חושבת שזה מתוך אומץ.

דינה אבקסיס: אני אומרת אומץ כי זה לא להתמודד, להתמודד ולהתמודד – שזה חלק שני נכון – החלק הראשון הוא להעיז.

דינה אבקסיס: הרבה נשים לא מעיזות לרוץ.

דינה אבקסיס: אני חושבת שמפלגה כמו מר"צ שהפכה כבר למסורת את שריון הנשים – ואצלנו במפלגה כבר הפנימו את הנושא הזה, בפעם שעברה גם לא הקפיצו בכלל אצלנו – אני חושבת שזה מה שמעודד נשים לרוץ.

דינה אבקסיס: זה חלק מהעניין.

דינה אבקסיס: אז אני שמחה שנשים רבות רצו אצלנו ובגלל שריונים ובגלל איחוד מפלגות, זזתי וזזתי והגעתי למקום העשרים ואחת ואני מאד אופטימית.

דינה אבקסיס: חלק מהתזוזה שלי שהוא, מבחינתי, באמת, בשמחה – וזה שוב, לנטע - אני שמחה שיעל דיין עזבה את מפלגת העבודה והיא אתנו ואצלנו ואני חושבת שזה מקום הרבה יותר טבעי.

דינה אבקסיס: אגב, אני בכל מקרה ממשיכה להיות שותפה לעבודת הכנסת כי אני עוזרת פרלמנטרית של חברת הכנסת זהבה גלאון.

דינה אבקסיס: אז האמת היא שללא העידוד, החיזוק והתמיכה אני לא בטוחה שהייתי רצה.

דינה אבקסיס: לא רצתי בעבר חוץ, כמובן, מתפקידים שונים בהנהלת מר"צ, אבל לכנסת – זה נראה לי רחוק וזה בהחלט בעידודה של חברת הכנסת זהבה גלאון.

דינה אבקסיס: אני גם אקח את ההזדמנות, מאחר וקארין מקלף איננה כאן ואגיד: גם אני מודה מאד ליעל דיין על כל הפעילות שנעשתה ותמשיך להיעשות בעניין של הקהילה ההומו-לסבית.

דינה אבקסיס: אני לסבית והשתתפתי בהרבה כנסים, אירועים ומאבקים של הקהילה ואין לי ספק שיעל היא מספר אחת מבחינת הקהל הרחב הזה וכמובן, בקהלים אחרים.

דינה אבקסיס: שוב תודה ואני אשמח, כמובן.

דינה אבקסיס: אני ממשיכה להיות בכנסת בכל מקרה.

יעל דיין: תודה רבה.

זהבה זרחי: שמי זהבה זרחי, אני מקום שלישי בצומת החוזרת.

יעל דיין: צומת המתחדשת.

זהבה זרחי: אנחנו שתי נשים בחמישייה הראשונה, אם זה ריאלי אנחנו עוד לא יודעות, אבל נקווה.

זהבה זרחי: המצע שלנו הוא כמו כולן, מלא שוויון הזדמנויות.

זהבה זרחי: אני הייתי רוצה לדבר דווקא על שוויון החובות של הנשים, שגם הוא נמצא במצע שלנו ואני מפנה את האמירה שלי אלייך, סוזי, יוהל"נ, לגבי שיבוץ נשים במילואים.

זהבה זרחי: אני מבצעת כבר תשע שנים מילואים באופן סדיר מעל שבעה ימים בשנה.

זהבה זרחי: מספר חמש, בתיה, שהיא גם עורכת דין, מבצעת מילואים.

זהבה זרחי: אני חושבת שאפשר לשבץ נשים מהרבה יותר מגזרים בצבא.

זהבה זרחי: הווי אומר: רופאים – אני מדריכת רופאים בטראומה יחד עם פרופסור אבי ריבקינד במילואים – בהחלט אפשר לשבץ רופאות ליום מילואים כמו כל רופא שמגיע ולאפשר לרופאים להיות במחלקה.

זהבה זרחי: כנ"ל לגבי כל המגזרים הפרא- רפואיים ואפשר להרחיב את המגזר הזה מעבר למה שקיים היום.

זהבה זרחי: כמובן, לא בתפקידי לחימה, אבל אפשר לעשות הרבה מאד עבודה בתחום הזה.

זהבה זרחי: תודה.

יפה פרץ: שמי יפה פרץ, אני התחלתי את הקריירה שלי אצל רבקה שקד כממונה על מעמד האישה בתפקידי בבית החולים רמב"ם כעוזרת מנהל בית החולים, משם פרצתי דרך במועצת עיריית חיפה כאישה ראשונה מהמפד"ל בקדנציה הזו.

יפה פרץ: קידמתי את נושא שריון נשים במפד"ל, שעבר בהצלחה במרכז שלושה ימים לפני ההתמודדות שלנו.

יפה פרץ: כמובן, הייתי מחויבת לנושא והתמודדתי.

יפה פרץ: הגעתי כאישה השלישית מטעם הנשים כשזו פעם ראשונה שאני מתמודדת – האחרות התמודדו כבר כמה פעמים –אני מספר 12 מכל הרשימה כך שאנחנו שלוש נשים ב-12 הראשונות, אני מאחלת לכל מי שתגיע בהצלחה ובכלל בהצלחה למפד"ל.

מינה פנטון: אני חברת מועצת עיריית ירושלים, יושבת ראש המועצה לקידום מעמד האישה בירושלים, הייתי יושבת ראש אמונה בירושלים.

מינה פנטון: היום אני אהיה על תקן מי שהחליטה 48 שעות לפני הבחירות להיכנס למרוץ.

מינה פנטון: מדובר במפד"ל.

מינה פנטון: הגעתי מבחינת הנשים למקום הרביעי.

מינה פנטון: המהלך הפוליטי שלי התחיל בקפיצה למים עמוקים כשהחלטנו לצאת כסיעה נפרדת במועצת עיריית ירושלים.

מינה פנטון: יהודית היבנר היתה במקום ראשון, אני הייתי אז במקום שני.

נעמי חזן: ואני הייתי היועצת שלכן.

מינה פנטון: אני רוצה לומר לכן, יעל, כפי שדיברו על היופי של הקדנציה שלך, שחברו אתך יחדיו מכל המגזרים ומכל הצדדים של ההיבטים הפוליטיים, במרוץ שלנו לעיריית ירושלים כסיעה נפרדת, האהדה והתמיכה – ואני רואה גם את רינה בצד הזה ועוד כמה נשים נפלאות ונעמי – אנחנו זכינו אז לחיבוק יעיל.

מינה פנטון: כשאני אומרת חיבוק זה לא רק העניין של החום.

מינה פנטון: זו היתה הכוונה ועצות נכונות והרגשנו שהעידוד הוא עידוד אמת.

מינה פנטון: אפילו אם לא הצביעו לנו כמפלגה – שימו לב, הרי יש בעיה, אנחנו מבינות אותה – זה היה דה-פקטור מאד חשוב.

מינה פנטון: לגבי המפד"ל אני רוצה לומר לכן: ברור שהסיכוי שלנו להיכנס אינו מצוי, אבל עצם ההחלטה הזאת – ודיברנו כאן על מפלגות שהיו לארג' במיקום נשים.

מינה פנטון: לארג' במיקום נשים כשאין כל כך סיכוי ואנחנו כולנו יודעות איפה הסיכוי, החוכמה היא אכן לעגן במקום שיש לו סיכוי.

מינה פנטון: באופן אישי אני רוצה לומר דבר כדי לחזק אחרות: בריצה האחרונה המוניציפלית הצלחנו לשריין מקום שלישי לאישה, שימו לב.

מינה פנטון: אחרי שהיינו סיעה מובילה עוד עשו לנו טובה.

מינה פנטון: אנחנו לא מלקקות דבש ואני אומרת את זה כשיעור, אבל לא להרפות.

מינה פנטון: אני נכנסתי בהפרש של כשתי נקודות ממספר שתיים.

מינה פנטון: זה היה שריון, אבל האתגר היה להוכיח שאין צורך בשריון ואת זה אני רוצה לחזק.

מינה פנטון: לטובה אני רק רוצה להוסיף: אחד הדברים החשובים – ואני מצטרפת לידידתי היושבת לידי בנושא של הגברים – אני התחלתי ליזום שבכל התחומים בהם יש קבוצות של גברים, בין אם זה וראייטי ובין אם אלה כוללים של גברים, אני לוקחת קבוצות גברים שמתקבצות ולא משנה סביב איזה נושא ומכניסה כמוטיב מחייב איקס הרצאות ומפגשים עם הנושא.

מינה פנטון: אנחנו צריכות ליזום את זה.

מינה פנטון: אני ישבתי, למשל, מול דיינים – הדיין אברהם שרמן, למשל – שניאותו ואכן יש מקומות שיש להם את זה בצורה מובנית ואת זה אני פשוט רוצה לתת.

מינה פנטון: מילה אחרונה לוועדה שאם ירצה השם תכהני בה בקדנציה הבאה:

מינה פנטון: בדרך כלל היו הרבה מקרים שהיינו צריכות לכבות שריפות וגם שמענו בתחילת הדיון היום נושאים כאובים.

מינה פנטון: אני חושבת שהוועדה תיקח לה איקס דברים, שתיים שלוש משימות, שכולם יירתמו לסייע לה כדי לממש אותן, אם זה חוקים ואם זה נושאים אחרים.

מינה פנטון: תודה.

יעל דיין: תודה רבה.

יעל דיין: אני מקווה שבכל פורום זה כולל גם את בתי הדין.

יעל דיין: שנוכל להישפט, מבחינת הייצוג, שתהיה גם אישה.

מינה פנטון: גם זה יהיה.

יעל דיין: הכל יהיה.

יעל דיין: אנחנו, אצה לנו הדרך בדברים האלה.

יעל דיין: כן, בבקשה.

ג'והיינה חוסיין: לי קוראים חוסיין ג'והיינה ואני עד לפני שעתיים הייתי מועמדת, מספר 11 במפלגת בל"ד.

ג'והיינה חוסיין: הורדתי את מועמדותי לצערי הרב, לא מרצון מלא שלי, אלא מסיבה אחת, שאני מכהנת כעובדת מדינה בכירה והיתה לי בעיה בהמשך העבודה ולכן בחרתי קודם בטובה האישית.

ג'והיינה חוסיין: אם אני לא אוכל להיטיב לעצמי, לא אוכל להיטיב לנשים אחרות.

ג'והיינה חוסיין: בכל זאת, אני נאבקת לגבי נקודה במצע שלנו שמדברת על מעמדה של האישה.

ג'והיינה חוסיין: בל"ד, בנקודה השמינית של המצע שלה, כתבה שתפעל לקידום מעמד האישה בחברה, להשגת שוויון מלא בין נשים וגברים בכל תחומי החיים ולמיגור כל תופעות האלימות נגד נשים במשפחה ובחברה.

ג'והיינה חוסיין: יש לציין שיש 16 נשים במפלגת בל"ד, כאשר מכהנת במקום הרביעי חברה שלי ובמקומי, במקום ה-11, תיכנס מישהי שהיתה במקום ה-13.

ג'והיינה חוסיין: אם הבחורה שלנו תהיה בפנים, אנחנו נפעל יחד עם הוועדה שכולנו אסירות תודה לה ולפעילות שלה ונקווה לקדם, במיוחד, את מעמדן של הנשים הערביות כדי להגיע לשוויוניות עם הנשים היהודיות.

תגריד שביטה: אני מתמודדת מטעם חד"ש.

תגריד שביטה: אני במקום החמישי ברשימה המשותפת חד"ש פלוס תע"ל ולפחות הסקרים אומרים שזה מקום ריאלי, אז אני מקווה וכמעט בטוחה שניפגש.

תגריד שביטה: אני מטירה, אני מצהירה ומודה שאני פמיניסטית מוצהרת מאז מועצת התלמידים בתיכון ואני חברה בשורה ארוכה של ארגונים – M.G.O.

תגריד שביטה: - גם ישראלים וגם בינלאומיים.

תגריד שביטה: נושא קידום האישה וההזדמנויות הוא נושא שעסקה בו מי שהוזכרה כל הזמן בתקופה האחרונה – תמר גוז'נסקי – והיא משאירה לי ירושה מאד מאד כבדה.

תגריד שביטה: לוועדה הזאת הגעתי כמה פעמים מטעם הארגונים שעבדתי בהם.

תגריד שביטה: במצע שלנו, מיותר להזכיר, הנושא של שוויון הזדמנויות וקידום מעמד האישה הוא נושא מאד בולט.

תגריד שביטה: יש בו חמש נקודות מאד מובהקות – אני לא אלאה אתכם ולא אתחיל לקרוא אותן, אבל – אחד הדברים שחשוב מאד בעיני זה לחוקק חוק יסוד של שוויון נשים וכמובן, ליישם את ההעדפה המתקנת שאמנם קיימת, אבל לא מיושמת כמו שצריך וגם שוויון הזדמנויות בעבודה, שעדיין נשאר בגדר סיסמא ולא ממש מיושם.

תגריד שביטה: שמעתי על חוק המכרזים שאני לא יודעת מה התוכן שלו.

תגריד שביטה: אני אדאג לקרוא אותו כי אני יודעת שזאת הדרך להפלות אותנו, כל המכרזים האלה.

תגריד שביטה: יש לי ניסיון אישי בזה.

תגריד שביטה: אני שוב אומרת שיש לי מחויבות מאד גדולה גם לפמיניזם וגם לקידום, בכלל, של כל האוכלוסיות החלשות, כולל האוכלוסייה הערבית, הפריפריה וכלל החברה.

4217: שמי אסתרינה טרטמן, מקום תשיעי באיחוד הלאומי.

4217: אני קודם כל מברכת את הרעיון של כינוס הפורום הזה.

4217: זה רעיון מבורך ועצם העובדה שלמרות שאני לחוצה מאד בלוח הזמנים טרחתי - שלא כמו שאר חברותי שלא נשארו כאן – להישאר כאן, זה חלק מהבעת הכבוד וההערכה שלי לפורום שהתכנס כאן ועל כך תודה, יעל.

4217: תודה לחברות.

4217: אני אישית חברה שנים רבות בארגוני נשים, בשדולת הנשים בישראל, פעילה בנעמ"ת, בהנהלת נעמ"ת, מכוח הרקע הפורמלי שלי אני חברה בוועדת הכספים של נעמ"ת ויושבת ראש ועדת התקציב של נעמ"ת ישראל.

4217: אני מכירה את נושא הנשים מקרוב.

4217: אני בעצמי אם חד הורית, פמיניסטית מוצהרת, אבל לשני הכיוונים.

4217: כבר אמרו כאן נשים לפני, ביניהן זהבה מצומת – היא ציינה את נושא התרומה של הנשים, לא רק את נושא הקבלה של הנשים, בקטע השוויוני - כן, אנחנו צריכות ללחום כדי להביא את הנשים למעמד שוויוני במדינת ישראל, אבל גם לתת.

4217: אישית, אני רב סרן במילואים.

4217: לא באתי מתחום הרפואה - - -

יעל דיין: עברת אותי, אני רק סרן.

4217: באתי מהצנחנים, אני צנחנית.

4217: אני עושה שירות מילואים פעיל, גויסתי בצו שמונה במבצע חומת מגן, יחד עם שני ילדי לבשנו מדים - בני משרת בבית ג'אלה, בתי השתחררה בימים אלה, שירתה בבית אל - עשינו שירות מילואים פעיל ביחד ואני פמיניסטית גאה.

4217: במפלגה שלנו יש הכרה מלאה בשוויון של הנשים.

4217: אני עצמי יושבת ראש פורום נשים וכל מילה מיותרת, שלא לגזול זמן מחברותי הבאות.

4217: אני מברכת את החברות היוצאות, מברכת את החברות הממשיכות ומברכת את החברות שתכנסנה.

4217: ביחד כנשים, חוצה מפלגות, בלי חומות פוליטיות, נצליח.

4217: תודה.

יעל דיין: איזה מספר את, אסתרינה?

4217: תשע.

4217: שמונה מבחינה אלקטורלית יש לנו כבר היום, אני התשיעית.

יעל דיין: כמה נשים יש?

4217: במפלגה שלנו, בחמישה עשר המקומות הראשונים משובצות שני נשים.

4217: זה לא מספיק, בפעם הבאה תהיינה יותר.

יעל דיין: ואת הראשונה מביניהן.

4217: אני הראשונה.

יעל דיין: תודה רבה, שיהיה לך בהצלחה.

4217: תודה רבה.

בתיה זקס: אני מועמדת מספר חמש מטעם צומת החדשה וכפי שראינו אנחנו שתיים בחמישיה הפותחת.

בתיה זקס: במצע המפלגה יש התייחסות למעמד האישה – כמובן, מדובר בשוויון בין מינים וקידום מעמד האישה וגם נתרום בתחום הזה של אלימות נגד נשים.

בתיה זקס: השרה לבנת דברה על זה שבדרך כלל הימין מזוהה פחות עם הנושאים החברתיים-פמיניסטיים וזו הזדמנות, באמת, למי שלא מכיר את צומת החדשה להגיד שמדובר במפלגה שהיא אמנם בצד ימין של המפה הפוליטית בתחומים המדיניים, אבל בתחומים החברתיים אנחנו, אפשר להגיד, שמאלניים, אם יש כזה דבר.

בתיה זקס: מתוקף הדברים האלה אפשר להגיד שמעמד האישה הוא מאד חשוב ואנחנו נפעל במידת האפשר לעניין הזה.

בתיה זקס: באופן אישי, בתור עורכת דין, אני מכירה הרבה מאד פרצות בחוק לעניין הגנה על נשים ואני חושבת שיש הרבה מאד עבודה שאפשר לעשות כדי לתת, באמת, הגנה טובה יותר, אם זה בתחום מעמד האישה, שוויון הזדמנויות במקום העבודה, להאריך את חופשת הלידה, למשל.

בתיה זקס: גם בצבא – הייתי בצבא שנים רבות ויש מה לעשות גם בתחום הזה.

בתיה זקס: גם בנושא של מיסוי, הכרה בהוצאות של נשים לטיפול בילדים – זה דבר אלמנטרי.

ענת מאור: עשר שנות מאבק מאחורינו.

ענת מאור: שתצלח דרכך לעתיד.

בתיה זקס: לא ברור עד היום מדוע אי אפשר להעביר את הדבר הזה.

בתיה זקס: לא ברור לי.

מיכל יודין: כי אין כוח פוליטי לנשים.

בתיה זקס: אז הגיע הזמן, באמת.

בתיה זקס: גם הנושא של משק בית.

בתיה זקס: נוכל כך גם בעקיפין לתקוף את הנושא של עובדים זרים.

בתיה זקס: כלומר: ברגע שאני אוכל להכיר בעוזרת הבית שלי כהוצאה מוכרת, אני אדאג לזה שגם העוזרת בית שלי תהיה ישראלית ואני אכן אוכל לקבל ממנה קבלות.

בתיה זקס: יש הרבה נושאים, אפשר להמשיך ולדון.

בתיה זקס: רציתי רק להעביר את המסר שצומת אכן תומכת בעניין של קידום מעמד האישה ואנחנו, אם ניכנס לכנסת, נפעל כמובן בתחום הזה של הנושאים הנשיים.

1051: שמי אתי לבני אני מקום 12 בשינוי ואני מקווה שזה ריאלי.

1051: לפני כמה ימים אפילו הייתי כמעט באמצע, כי נתנו לנו כבר 14 מנדטים, עכשיו אנחנו חזרה ב-12.

1051: בנושא מעמד האישה אני חושבת שכל המהות של שינוי, שמדברת בעיקר על מדינה חילונית ועל הפרדת הדת מהמדינה, פותר חלק גדול מהבעיות שנשים נתקלות בהן.

1051: בנישואין, בגרושין, בהחזקת ילדים.

1051: ברגע שיהיו נישואים אזרחיים כל הנושאים האלה, שנשים נתקלות בהם בבתי הדין הרבניים, יפתרו מאליהם.

1051: אפילו בעניין השחיתויות - ושינוי באמת מתייצבת היום במקום הראשון מבחינת אמון הציבור – שחיתויות פוגעות בנשים.

1051: כי מה הן השחיתויות?

1051: זה כסף וכוח וכל מיני חבורות שמאחוריהן עומדים אנשים בלתי מזוהים וזה פוגע בנשים, אלא אם כן זה אחד מבני משפחתן.

1051: במצע שלנו אנחנו מדברים על שוויון לנשים, אנחנו מדברים על קידום נשים לעמדות ציבור, עמדות פוליטיות.

1051: יש לנו שלוש נשים ברשימה, ב-12 הראשונים וזה ללא העדפה מתקנת, ללא שריון.

1051: טומי לפיד, שהוא הראשון ברשימה, מחויב לנושא הזה ומדבר על זה בכל הזדמנות.

1051: אני רוצה להצטרף לברכות ליעל דיין שאני מכירה אותה גם מחוץ לכנסת והיא יפה דורשת ויפה מקיימת.

1051: תודה.

יעל דיין: אני מודה לאתי.

יעל דיין: מי אמר כאן שעד תקופה מסוימת לא היה פמיניזם בימין?

יעל דיין: לימור אמרה.

יעל דיין: עכשיו שינוי מצטרפת לפמיניזם בימין.

1051: אנחנו במרכז.

1051: לא להתבלבל.

יעל דיין: כן.

יעל דיין: גם העבודה.

יעל דיין: אתם בחברה טובה.

יעל דיין: אני הצטערתי - משום שחלק גדול מהנשים בכל זאת מרוכזות בעבודה ומר"צ ואולי חלק גם במפלגה ערבית – הצטערתי על אמירה שבכלל פוסלת מישהו, בוודאי שפוסלים את העבודה, מר"צ וקולות ערבים.

יעל דיין: זה נראה לי משהו שאני אדבר עליו אתך אישית, אבל נראה לי משהו עם סימן שאלה גדול.

1051: אני רוצה לומר עוד מילה אחת, שיהודית נאות שלנו, חברת הכנסת במקום השלישי, אינה מזוהה עם הנושא הפמיניסטי, היא מדברת על זה.

1051: יחד עם זאת, כשאני פותחת פה את החוברת אני רואה שהיא עשתה הרבה מאד דברים במסגרת קידום מעמד האישה.

יעל דיין: היא עשתה הרבה מאד דברים ואנחנו עובדים אתה קרוב מאד.

1051: אז אני רואה שיש פה חינוך מחדש.

1051: אותי לא צריך לחנך, אבל אני בכל אופן רואה שזה עובד גם כאן.

יעל דיין: בסדר.

יעל דיין: אני רוצה להתנצל בפני כל מי שלא דיברה.

יעל דיין: נמצאות כאן נשים מאד כבודות, מאד מרכזיות, במדינת ישראל בנושאים שלנו והן האזינו בסבלנות.

יעל דיין: בבקשה, אלה.

אלה גרא: אין לי מה לומר, רק ברכות.

אלה גרא: אני מנכ"ל השדולה לנשים בישראל.

אלה גרא: אנחנו זוכות לשיתוף פעולה יוצא מן הכלל מהוועדה הזו ואנחנו שמחות, כל פעם שאנחנו פה, לצפות בעשייה המבורכת הזו.

אלה גרא: תודה רבה.

יעל דיין: עורכת דין רבקה שקד, בבקשה להציג את עצמך.

רבקה שקד: הממונה על קידום נשים בשירות המדינה.

רבקה שקד: אני צריכה מאד להיזהר לא להגיד שום דבר שיש בו שמץ של פניה פוליטית.

יעל דיין: לא, מה פתאום.

רבקה שקד: לכן אני לא אדבר על העתיד, אני אדבר רק על מה שאנחנו יודעים בוודאות, שענת מאור פורשת.

רבקה שקד: אמרתי גם בישיבה שהיתה לנו בוועדת המשנה, אבל שם היו פחות אנשים, אז אני בכיף עושה את זה גם עכשיו: ענת, עבדנו יחדיו בנושא של קידום נשים בעבודה ובכלכלה לתקופה מאד ארוכה, כי אני בעניין הזה מזה שנים ואני חושבת שאת היית מבינה מאד גדולה בכל הנושא הזה של נשים בכלל ונשים בעבודה בפרט ושהיית ידידת אמת לעובדות המדינה ועזרת לי לטפל בהרבה נושאים שהיו על סדר היום שלנו והכל ברמה מקצועית שמכבדת את הכנסת ואותך באופן אישי.

רבקה שקד: זה היה פשוט תענוג ותודה על הכל.

רבקה שקד: המון איחולי הצלחה ממני ואני חושבת שזה לפחות מעוד שמונים ממונות על מעמד האישה ועובדות המדינה שעזרת להן רבות.

רבקה שקד: תודה רבה, ענת.

יעל דיין: תודה לרבקה.

יעל דיין: רונית לב-ארי, בבקשה.

רונית לב-ארי: אני אעשה את זה מאד קצר.

רונית לב-ארי: אני מצטרפת, כמובן, לכל הדברים החמים שנאמרו על חברת הכנסת יעל דיין, יושבת ראש הוועדה.

רונית לב-ארי: אני חושבת שהדברים, באמת, נאמרו ונאמרו בצורה הכי אמיתית ואני מצטרפת אליהם.

רונית לב-ארי: אני מאחלת לפורשות, לענת, המון הצלחה.

רונית לב-ארי: היה לי כיף לעבוד גם עם יעל, גם עם ענת – אני אומרת פה שמות פרטיים - אנחנו נמשיך לעבוד ביחד, תודה לחברות הכנסת זהבה, כמובן ונעמי חזן.

רונית לב-ארי: אני רוצה לברך את המועמדות החדשות ולומר שעל כולנו לחזק את הסולידריות הנשית.

רונית לב-ארי: זה נשמע פשוט, זה נשמע מובן מאליו ויושבת פה מיכל יודין שהנושא הזה הוא בנפשה, יחד עם השדולה, מובילות את הנושא של נשים בוחרות נשים.

רונית לב-ארי: אני חושבת שאם לא נחזק את הנושא הזה, נזדקק לשריונים, נזדקק לכל מיני מהלכים נחותים, כי לצערנו אין ברירה.

רונית לב-ארי: בעניין הרבה יש הרבה מאד מה לעשות.

יעל דיין: תראו, אני לא הזכרתי שמות של נשים שהתנצלו, אבל מאחר וכאן היתה מועמדת של מר"צ אני חייבת לומר שגם מיכל שוחט – שהיא מספר 13 ברשימה - וגם נגיסט שהיא – אני מקווה שהיא לא לוקחת את זה אישית – האישה האתיופית הראשונה ואישה פשוט לברך ולשבח ואני מקווה שהיא תגיע לבית הזה, התנצלו שהן לא יכולות לבוא.

יעל דיין: עוד מועמדת של מר"צ היתה כאן והלכה, גבי לסקי.

יעל דיין: אני רוצה לציין שממפלגת העבודה התנצלו ח"כיות מכהנות, גם סופה לנדבר וגם דליה איציק ומועמדות אחרות או לא רצו או לא יכלו לבוא.

יעל דיין: יש לי כאן התנצלויות גם מהמפד"ל וגם ממפלגות אחרות, מי שלא הגיעה.

יעל דיין: מהליכוד, כפי שראיתם, היתה כאן והלכה – לפני שהגענו אליה – ענבל גבריאלי.

יעל דיין: אני רוצה לציין שמלבד שלוש המכהנות נבחרו למקום 11 גילה גמליאל, 18 רוחמה אברהם, 31 ענבל גבריאלי שהיתה כאן, 36 לאה נס ו-41 פנינה רוזנבלום.

יעל דיין: אם דיברנו על הימין זה תגבור רציני, אני לא יודעת כמה מנדטים יתקבלו, אבל אנחנו בכל אופן רואים תגבור.

יעל דיין: גם שיטת השריונים היה בה משהו שמניב תוצרת של מועמדות מהעבודה.

יעל דיין: אני פה אקס עבודה, אולי את רוצה להגיד משהו על הרשימה, על מספר הנשים ברשימה?

יעל דיין: את היחידה כאן מהעבודה, טובה.

4155: כן.

סוזי יוגב: יעל, ברשותך, אני חייבת לצאת.

סוזי יוגב: רק מילה אחת אני רוצה לומר.

סוזי יוגב: אני חושבת שלאורך כל פעילותך ובוודאי בשנה או בשנתיים האחרונות, מאז שאני בתפקידי, נושאים שקשורים לצבא, לנשים בצבא ההגנה לישראל, עמדו על סדר היום של הוועדה ואין לי ספק שהתמורות שחלו בשירות לנשים הן במידה רבה מאד קטליזטור לפעילות שלכן.

סוזי יוגב: אני חושבת שיושבות כאן ארבע פרלמנטריות אמיתיות, שעושות עבודה נפלאה בתחום הזה ויצוין שללא התיקונים לחוקים הרלוונטיים: חוק שירות ביטחון, חקיקת החוק להטרדה מינית, התיקון בחוק להטרדה מינית שאומר שאפשר להכניס לחוק השיפוט הצבאי סעיף שדן בהטרדה מינית כעבירה, אין לי ספק שלא היו מתקיימים בתאוצה שבה הם קרו בשנתיים האחרונות לולא הפעילות הזאת.

סוזי יוגב: לך, באופן אישי, אני יכולה לומר, שכקצינה בכירה בצבא, עוד הרבה לפני שקודמתי לתפקידי כקצינת ח"ן ראשית ואחר כך כיוהל"נ, לאורך כל שנותי אני זוכרת אותך כפרלמנטרית שמופיעה בט"ו בשבט, ביום ההולדת של הכנסת, מציגה ערכים דמוקרטיים, מציגה היבטים שקשורים לשוויון וכבוד האדם באשר הוא אדם ובוודאי כבוד האישה.

סוזי יוגב: בתפקידך כיו"ר הוועדה לקידום מעמד האישה הקפדת מאד לשמור בקשר עם השטח, לשמור על קשר עם החיילת, לשמור על קשר עם הלוחמת, לשמור על קשר עם מפקדים.

סוזי יוגב: זה ראוי, זה חשוב מאד, נותן פרספקטיבה אחרת, לא רק לדון בזה ברמה התיאורטית.

סוזי יוגב: אני חושבת שכל השורה הראשונה שיושבת פה היתה שותפה מלאה לביקורים האלה.

סוזי יוגב: אני יודעת שבאופן אישי ריגשת מאד את הטייסת שקיבלה את המילה החמה ממך באופן אישי ואת - - - ששובצה בתפקיד פורץ דרך וקיבלה את הברכות האישיות שלך ואפילו ראש המטה הכללי, כך שידעו גם לפרגן לארגון, לצה"ל ולפועלו וזה בהחלט כבוד גדול לבית הזה.

סוזי יוגב: אז אני רוצה לחזק אתכן, לאחל הרבה מאד הצלחה לכל מי שמשתלבת ומצטרפת.

סוזי יוגב: מפאת קוצר הזמן לא אוכל, זהבה מצומת, לפרט, אבל אני יכולה להגיד לך שבעקבות התיקון לחוק שירות ביטחון היום השירות של נשים במילואים הוא עובדה.

סוזי יוגב: כל הקצינות עושות מילואים ושלושים אחוז מכלל המשתחררות מצה"ל.

סוזי יוגב: אלה מסות כבדות משקל ואין לי ספק שאלה שינויים מאד מאד משמעותיים.

סוזי יוגב: אז בהצלחה.

סוזי יוגב: אנחנו חייבים לרוץ, כי יש לנו ישיבה אחרת, של הרשות לקידום מעמד האישה.

סוזי יוגב: יישר כוח.

נורית זיו: תודה רבה בפן האישי.

נורית זיו: יותר מזה אני לא יכולה לומר.

יעל דיין: תודה רבה.

נעמי חזן: אבל את יכולה לעשות.

נורית זיו: אני אשתדל.

יעל דיין: אנחנו בסוף הסבב.

יעל דיין: בבקשה.

חנה בית-הלחמי: שמי חנה בית-הלחמי, אני וענבל גולדברג שנמצאת כאן שליחות של פרלמנט הנשים, שמתכנס ביום שלישי השבוע בבית אריאלה – כולן מוזמנות – לישיבה בנושא הבחירות ונשים בפוליטיקה.

חנה בית-הלחמי: אנחנו גם נציגות של הפעילות הפמיניסטית המאד עניפה באינטרנט, שהיא פעילות לוביסטית, שבעצם תומכת בהרבה מהפעילויות שהוועדה הזאת עשתה, בין אם הוועדה מודעת לזה ובין אם לא ואני מזמינה את כולכן להיכנס לאתר "הדרך למעלה" ולכל הפעילויות שאנחנו עושות באינטרנט כדי לקחת בזה חלק.

יעל דיין: תודה רבה.

יעל דיין: רות רזניק.

רות רזניק: אני מייסדת ומנכ"ל של עמותת ל"א – לחימה באלימות נגד נשים שמפעילה שלושה מקלטים לנשים מוכות ומתכננת עוד כל מיני פעילויות חשובות, אבל אני כאן גם כנציגה האותנטית הבלעדית, לצערי, של התנועה הפמיניסטית שקמה בשנת 1971.

רות רזניק: אני יכולה להגיד שהחלום שלנו – ולכן גם פעמיים עמדתי בראש מפלגות נשים – היה להקים את הוועדה למעמד האישה ולשמחתי הרבה כבר עשר שנים, גם לימור לבנת בעבר, אבל בעיקר את, יעל, הקמת והובלת את הוועדה הזו בכיוון הנכון, בדרך של אחווה נשית, של שיתוף אמיתי של נשים ועדיין הדרך עוד רבה לפנינו.

רות רזניק: אני פונה לכל המועמדות: הלוואי שתכנסנה וביחד עם החברות הנוכחות תוכלנה לפעול לקידום נשים, מפני שיש עוד דרך ארוכה לפנינו.

שרה שילון: שמי שרה שילון, מנעמ"ת, אני מתנצלת בשמה של טליה לבני, שלא הצליחה לבוא כי היא חולה.

שרה שילון: כמובן שאנחנו רוצות להדגיש את חשיבות הסולידריות ושיתוף הפעולה של כל הגופים, החוץ-פרלמנטריים והפרלמנטריים בכל הנושא של קידום מעמד האישה.

שרה שילון: לדחוף את הנשים – אמרו כאן רבות, כולן – לעמדות כוח ולעמדות של החלטות, זה ברור.

שרה שילון: כי הנה אתן, הפאנל הזה שיושב כאן, אתן נמצאות בעמדות הכוח ובעמדות החלטות ובזכותכן, זכות כולנו פה כי כוחנו באחדותנו, אנחנו מגיעות להישגים.

שרה שילון: העניין הוא שאני חושבת ששכחו שלנשים יש, באמת, ערך מוסף והכוונה שלנו לקדם נשים היא מכיוון שאנחנו רוצות לשפר את חיינו: חברה, ביטחון, כלכלה.

שרה שילון: מסתבר, לאור כל המחקרים, שנשים מודעות יותר לבעיות האלה.

שרה שילון: אבקש, אם אוכל, להעיר את תשומת לבכן לכך שעיתון טיים מגזין בחר השנה בשלוש נשים כנשות השנה ושלושתן חשפו שערוריות בקנה מידה אמריקאי, לא קטן.

שרה שילון: שלושתן היו בעמדות כוח בארגונים שלהן.

שרה שילון: מכיוון שהיו בעמדות כוח הן גם ידעו מה מתרחש.

שרה שילון: לנו הנשים יש אומץ ויש גם איכויות, יושר וכוונה לשפר את חיינו.

שרה שילון: כך שהוועדה למעמד האישה וכל הארגונים שמצטרפים למאבק לקידום מעמד האישה, יביאו את מדינת ישראל למקום טוב יותר, או הכי טוב שיש.

מיכל יודין: אני מעמותת כ"ן, כוח נשי בישראל לקידום נשים בפוליטיקה.

מיכל יודין: אנחנו עוסקות רק בקידום נשים בפוליטיקה.

מיכל יודין: חבל לי שהרבה מן המתמודדות כבר הלכו, כי שני דברים לי אליכן: שדולת הנשים, נעמ"ת, אמונה, ויצ"ו, כ"ן, החלטנו: אנחנו יוצאים בפרסום לקראת הבחירות.

מיכל יודין: גם לדאוג לכך שיותר נשים ימונו לממשלה, יותר נשים ימונו לוועדות הכנסת – חוץ וביטחון, חינוך וכולי וכאן אנחנו צריכות את התמיכות של כולן ובאמת חבל לי שלא היתה לי את ההזדמנות, יעל, לומר את זה.

יעל דיין: אתן תעשו מה שאני עשיתי ואולי אפילו עוד לפני הבחירות – בוודאי אחרי הבחירות – ארגון כמו שלכן צריך לארגן, להזמין את כל המועמדות, לדבר אתן ישירות - - -

מיכל יודין: לכן רציתי את הפניה הזאת.

מיכל יודין: בנוסף - באמת חבל כי אני פונה לאלה שכאן – תעבירו אלינו קורות חיים – אני אתן את הכתובת.

יעל דיין: את יכולה לפנות דרך הוועדה.

מיכל יודין: יש את כל הרשימות אצלכן?

יעל דיין: יש את כל הרשימות.

מיכל יודין: קורות חיים עם תמונה, כי אנחנו, באתר שלנו, פתחנו דף שמפרסם את הנשים שמתמודדות מכל המפלגות.

מיכל יודין: זה אמצעי פרסום שלא יעלה לכם וסך הכל זו חשיפה.

מיכל יודין: אני מקווה שהאתר הזה שלנו ילך ויתרחב.

מיכל יודין: שניה, רונית, לפני שאת הולכת:

מיכל יודין: אנחנו לקראת בחירות לרשויות המקומיות.

מיכל יודין: ואותך אני צריכה מיד אחרי הבחירות ואת כל חברות הכנסת, להירתם אתנו, להתחיל לפעול לרשויות המקומיות.

מיכל יודין: אין לנו זמן.

רונית לב-ארי: אני מתנצלת, אני צריכה לרוץ לנהל ישיבה.

רונית לב-ארי: נשמח לעשות עבודה משותפת, דלתי פתוחה ואשמח לארח אתכן ולשתף פעולה.

יעל דיין: רונית, מילה אישית: כשעזבתי את מפלגת העבודה, יום לפני זה אמרו לי: תשמעי, את אמנם מקום 42 לכנסת וקשה להגיד שזה ריאלי, אבל זה לא נורא כי יש הרבה פעילויות שהמפלגה יכולה לקדם ולתת לך במסגרת הדברים שהם מפעל חיים, במסגרת המפלגה ומחוץ לכנסת.

יעל דיין: ושאלתי: מה, למשל?

יעל דיין: אז בין הדברים שהציעו לי – והייתי צריכה להבהיר שכאן לוקחים תפקיד ממישהו שעושה אותו טוב מאד – אמרו: למשל, אם מצנע יהיה ראש ממשלה, את תוכלי להיות היועצת שלו.

יעל דיין: אפילו לא ידעו שיש רשות וכן הלאה.

יעל דיין: אמרו: הוא בוודאי ימנה אותך ליועצת למעמד האישה.

יעל דיין: אז - אל תקחי את זה כפגיעה בך, זה תפקיד סופר חשוב אני לא ראיתי את זה כפגיעה – ואני אומרת להם: א' נקווה שמצנע יהיה ראש ממשלה, אבל התפקיד הזה תפוס על ידי מישהי וממש לא הייתי רוצה להחליף את מי שמכהנת בו.

יעל דיין: אז תדעי לך שאת בתפקיד-על של מעמד האישה בתפיסה של מפלגת העבודה מחוץ לכנסת.

רונית לב-ארי: בכל מקרה אני רואה בך שותפה הלאה, לא משנה איפה את תהיי.

יעל דיין: ממש לא משנה.

רות רזניק: יעל, יכלו להציע לך גם להיות שרה למעמד האישה.

רות רזניק: הנושא הזה לא צריך לרדת מראש דאגותינו.

יעל דיין: כן.

יעל דיין: האחרונה, בבקשה.

סימי מור: אני יושבת ראש ויצ"ו ירושלים.

סימי מור: אני, קודם כל, מברכת על ההישג של 17 נשים בכנסת.

סימי מור: אני השתתפתי בחלק מישיבות הוועדה לאורך השנה ואני מאד מעריכה את פועלה.

סימי מור: אני חושבת שהוועדה הזאת מאד חשובה וכולנו תומכות בעשייה שלה.

סימי מור: אני מודה ליעל דיין אישית ולכל חברות הכנסת היוצאות על שיתוף הפעולה לאורך כל הדרך, גם עם הארגון שלנו וגם עם ארגוני הנשים האחרים ואני בטוחה גם בהמשך שיתוף הפעולה בכל מקום שתמצאנה בו, כי זה בדמנו.

סימי מור: אני מאחלת בהצלחה לממשיכות וגם לנכנסות ואני רוצה רק לספר בשתי מילים על בית ספר למנהיגות פוליטית לנשים שוויצ"ו ירושלים וויצ"ו בכלל מקיימים.

יעל דיין: אנחנו מכירות אותו כולנו ושותפות לזה.

סימי מור: השנה אנחנו פונות לקהל הנשים ביישובים ובקיבוצים, כדי להכניס גם אותן לפוליטיקה.

סימי מור: תודה רבה.

אתי אבוטבול: אני מהפורום הארצי למשפחות חד-הוריות.

אתי אבוטבול: אנחנו מאד מצטערים שאת עוזבת, יעל.

יעל דיין: אמרתם שלא תצביעו למפלגות גדולות, אז מיד עזבתי, למפלגה שתהיה גדולה.

אתי אבוטבול: אני, קודם כל, בלתי מפלגתית.

אתי אבוטבול: לוועדה לקידום מעמד האישה ולמשפחות החד-הוריות את ונעמי חזן הן הבולדוזר שהניע את כל המכונה הזאת כמו שצריך ומעבר למה שצריך ועל זה תודות.

אתי אבוטבול: אני רוצה להסביר שבראש 95% מהמשפחות החד-הוריות עומדת אישה ואנחנו מבקשים מהוועדה הזאת, אם אפשר, לקדם את מעמדה של האישה, על כל המשתמע מזה, כמו מזונות עד גיל 21 כי הילד, כשהוא הולך לצבא, לא גומר להיות ילד.

אתי אבוטבול: יש גם חוק מענק לימודים שנפסק בגיל 14 ואז הילד לא יכול להמשיך לתיכון, אז הוא נופל - כמו שציינו פה אנשי המשטרה - לפשע, אלימות וסמים וההידרדרות מגיל 14 לדברים האלה הכי קלה.

אתי אבוטבול: עם כל ההרצאות שעושים היום בבתי ספר על "לא לסמים" – מצד אחד הם אומרים לא לסמים, מצד שני הם אומרים להם לכו לסמים.

אתי אבוטבול: זה כל כך משווע הדבר הזה, שמצד אחד לא נותנים להם להמשיך ללמוד ומצד שני אומרים להם אל תקחו סמים אבל לכו לסמים, שם המקום שלכם.

אתי אבוטבול: זה העצוב שבעניין ועל זה אני בוכה יום ולילה, כי אני לא רוצה שהבת שלי תגיע ממצב של תריס פתוח למצב של תריס חשוך.

אתי אבוטבול: הייתי מאד מאד מבקשת מחברות הכנסת שתכהנה בוועדה: אנחנו מוציאים בפורום כתב אמנה, כמו שאתן יודעות, יעל ונעמי שחתומות עליו וגם ענת – מצטערים שאת עוזבת, מתוקה שלנו.

אתי אבוטבול: ותמר.

אתי אבוטבול: זה באמת נתן לנו המון כוח פיסי ונפשי להמשיך לפעול - אם חברות הכנסת המכהנות תסכמנה לחתום, אנחנו נשלח את האמנה ותחתומנה והחדשות, אם הן ירצו הן יתנו לנו את הכתובת – הייתי מאד מבקשת שיתנו לנו – ונשלח להן והן יחתמו, על מנת שימשיכו את המפעל הזה.

אתי אבוטבול: תודה רבה.

יעל דיין: ברצון.

יעל דיין: תודה רבה.

יעל דיין: אחרונה חביבה, רינה.

רינה ברטל: אני יושבת ראש שדולת הנשים בישראל וכיוון שכולם מצפים ללכת, אני רק אומר משפט אחד:

רינה ברטל: אני חושבת שהעבודה שהוועדה עשתה בראשותך, יעל, במשך עשר שנים, היא עבודה מאד סיזיפית, היא עבודה מאד קשה.

רינה ברטל: יש כאן קבוצה מסוימת של נשים בחדר הזה שיודעות שעל אומץ משלמים מחירים.

רינה ברטל: אני חושבת שאי אפשר היה לעשות את זה אחרת, יש רק דרך אחת לפרוץ דלת ודרך והיא בהרבה אומץ והרבה תעוזה.

רינה ברטל: אני רוצה לנצל את ההזדמנות ולהודות לכל חברות הכנסת שנמצאות כאן על שיתוף פעולה עם השדולה במשך כל השנים.

רינה ברטל: שיתוף פעולה זה לא צד אחד שמשתף פעולה עם צד שני, אלא זה כששני הצדדים משתפים פעולה לאורך כל הדרך.

רינה ברטל: את דברי האישיים אני אומר לך בנפרד.

רינה ברטל: בכל זאת, דברים אישיים לחברות שנמצאות כאן, לנעמי, לענת, זהבה קצת יותר צעירה בקטע הזה מבחינתי: אתן הייתן "מנטוריות", שלושתכן, לקבוצות גדולות של נשים בארץ ואני לא בטוחה שאתן יודעות עד כמה הסיוע שלכן והמודלים שלכן כלפינו היו חשובים.

רינה ברטל: אני לא מאמינה שהיינו יכולות לשבת כאן היום בוועדה הזו, אני לא מאמינה שהיינו יכולות להגיע למקום שאליו הגענו.

רינה ברטל: אני חוזרת אל הדברים שאמרה לימור, שחלק גדול מחברות הכנסת היתה להן זיקה לשדולה ושם הן גם היו שותפות וקיבלו את ההעצמה שלהן.

רינה ברטל: התפקיד שלנו היום – אנחנו, אלה שיושבות בצד הזה של השולחן – זה להמשיך ולהיות חונכות לנשים צעירות וחדשות שרוצות להיכנס למעגל הזה.

רינה ברטל: אין דרכי קיצור.

רינה ברטל: אין.

רינה ברטל: לא המציאו את השיטה של דרך הקיצור.

רינה ברטל: הדרך היא ארוכה, אבל היא הדרך הנכונה.

רינה ברטל: והרבה תודה.

יעל דיין: תודה.

יעל דיין: כן, משפט אחד.

ג'ודי דון: למרות שאת אמרת לא לדבר על הנושא של המלחמה אני, כנציגה גם של הנכים, גם של החד-הוריות וגם בכלל, אני רוצה לומר פה במקום הזה: אנחנו כן חרדים למצב שקורה היום במדינה, כי אנחנו כנכים לא יכולים לרדת, לא למקלטים ולא להיערך ולא לארגן את עצמנו למצב הנוכחי וגם כחד-הוריות ובכלל, להיערך ולארגן ולקניות, גם כך בקושי המצב הכלכלי הוא מאד מואט וקשה.

ג'ודי דון: כך שאני רוצה לומר במקום הזה שאנחנו כן חרדים.

יעל דיין: ללא ספק.

יעל דיין: מה שאמרתי זה שהדיון הזה נעשה בצורה יסודית והסתכלנו בכל היבט שרק אפשר כדי לעזור ולהיערך ולא מחוסר רצון לדון בזה.

יעל דיין: תודה רבה לכולן ולהתראות.